Марфуа Тўхтахўжаева: ноҳукумат ташкилотларнинг муаммони кўтариши ҳукуматга ёқмайди - BBC O'zbek\nМарфуа Тўхтахўжаева: ноҳукумат ташкилотларнинг муаммони кўтариши ҳукуматга ёқмайди\nImage caption Марфуа Тўхтахўжаева "Янги аёл. Ўзбекистон. ХХ аср" фотокўргазмасини ташкил этган\nМарфуа Тўхтахўжаеванинг тадқиқотлари Ўзбек хотин-қизларининг сўнгги 100 йил мобайнидаги турмуши, ҳаётий интилишлари, қувонч ва ташвишларидан жуда батафсил бохабар бўлиш имкониятини беради.\nАсли касби архитектор Марфуа Тўхтахўжаева узоқ йиллардан буён хотин-қизлар масалалари билан шуғулланиб келади.\nУ ХХ асрдаги Ўзбек хотин-қизларини "паранжи зулматидан олиб чиқиш", даҳрий Шўро мафкурасини сингдириш, жамиятда аёлларнинг тенг ҳуқуқлилигини таъминлаш давр ва жараёнларини яқиндан ўрганган.\nИслом динининг Ўзбек хотин-қизлари ҳаётидаги таъсирини тадқиқ этган.\nБир неча тилларда нашр этилган "Коммунизм шиорлари ва Ислом қонунлари ўртасида", "Ўтмишдан чарчаганлар. Жамиятнинг қайта исломлашиши ва Ўзбекистондаги хотин-қизлар аҳволи", "ХХ аср Ўзбек хотин-қизлари назарида". "Амазон қизлари. Марказий Осиёдан овозлар" китоблари Марфуа Тўхтахўжаева қаламига мансуб.\nМарфуа Тўхтахўжаева Тошкентда "Аёллар ресурс маркази" ноҳукумат нотижорат ташкилотини ташкил этган.\n2009 йилда Тошкентда Марфуа Тўхтахўжаева ташкил этган "Янги аёл. Ўзбекистон. ХХ аср" кўргазмаси нафақат Ўзбекистонда, балки чет элларда ҳам катта қизиқиш уйғотган.\nБу кўргазмада асосан шахсий фотоархивлардан тўпланган 100 та сурат жой олган.\nБу фотокўргазмани Марфуа Тўхтахўжаева БМТнинг аёлларга қарши таҳқирлар турларини йўқ қилиш конвенцияси санаси муносабати билан ташкил этган.\nШу кунларда 8-Март - Халқаро хотин-қизлар куни деб эълон қилинганига 100 йил тўлди.\nБи-би-си меҳмони Марфуа Тўхтахўжаева архитектура соҳасида тўрт халқаро ва Ўзбекистондаги лойиҳа-танловларда ғолиба деб топилган.\n1999 йилда "100 қаҳрамон аёл" халқаро мукофотини олган.\nБи-би-си меҳмони - Ўзбек хотин-қизлари тарихи ҳамда ҳуқуқлари бўйича эксперт Марфуа Тўхтахўжаева билан суҳбат\nImage caption Марфуа Тўхтахўжаеванинг тадқиқотлари Ўзбек хотин-қизларининг сўнгги 100 йилини батафсил ўрганиш имкониятини беради.\nМарфуа Тўхтахўжаева: Менинг отам инженер бўлганлар ва Ўзбекистондаги кўплаб цемент заводларида бош инженер, директор лавозимларида ишлаганлар. Асли биз тошкентликмиз. Тошкентга 1958 йил қайтиб келганмиз. Ҳозир Тошкентнинг Юнусобод туманида яшаймиз. Бир қизим, уч набирам бор. Мен соҳам бўйича архитекторман. 35 йилдан ортиқ лойиҳа институтларида ишладим. 1995 йилда Тошкентда "Аёллар Ресурс маркази"ни ташкил этганман, бу марказ 10 йил фаолият юритди. Ундан кейин пенсияга чиқдим. Ҳозир пенсиядаман.\nСавол: Сиз узоқ йиллар мобайнида ХХ асрдаги ўзбек аёлларининг ҳаёти, тақдирларини ўргангансиз. Бу ғоя қандай келган?\nМарфуа Тўхтахўжаева: Отамни касблари сабабли ҳар хил жойларга юборишганидан оиламиз бутун Ўзбекистон бўйича юрган. Ҳар гал янги жойга борганда янги шароитга тушишимизга тўғри келарди. Ўшанда кўп одамлар билан учрашганмиз, танишганмиз. Оғир йиллар бўлгани эсимда. Мана Қувасой шаҳрида яшаганимизда бирмунча қийин бўлган. У ерда вақти-вақти билан электр қуввати бўлмас эди. Озиқ-овқат муаммоси катта эди. Озиқ-овқатларни карточка билан беришар эди. Биз Қувасойга борган йилимиз карточка тартиби бекор қилинган. Карточкасиз бозордан ҳеч нарса олиб бўлмас эди, чунки ўша пайтда у ерда бозор ҳам йўқ эди. Шунинг учун одамлар ўзлари томорқаларида картошка-пиёз экиб, ўзларининг рўзғорларига ишлатар эдилар. Бизнинг оиламиз ҳам шундай яшаган. Кейинчалик менинг ўзим ҳам архитектор бўлиб ишлаганимда ҳам жуда кўп юрганман. Ҳар хил жойларга борганман ва ҳаётни кўрганман, дейишим мумкин. Ана шу кўрганларимиз, билганларимизни ёйиш фикри туғилган.\nСавол: Сиз ташкил қилган "Аёллар Ресурс маркази" нималар билан шуғулланган?\nМарфуа Тўхтахўжаева: Асосий мақсадимиз аёлларга маълумот бериш ва аёллар муаммолари ҳақида гапириш бўлган. Чунки ўша 1990-йилларда кўп хотин-қизлар ўзларининг ишларини йўқотдилар. Жумладан, мен ҳам. Одамлар анча қийинчиликка дуч келдилар. Кўп одамларнинг ўзлари учун нотаниш, янги фаолият бошлашларига тўғри келди. Мен ишлаган лойиҳа институтининг аксар ходимлари тадбиркорлик билан шуғулланишни бошладилар. Аёллар эса лойиҳа институтлари, лойиҳа марказларидан борадиган бошқа жойлари йўқ эди. Чунки, айниқса, бизнинг соҳамиздаги аёллар учун тадбиркорлик билан шуғулланиш қийин эди. Бунинг устига у пайтларда тадбиркорлик ҳақида маълумот кам эди. Шунинг учун дастлаб "Аёллар Ресурс маркази" семинарлар ташкил қилган. Аёлларнинг ҳуқуқларига бағишланган тадбирлар ўтказганмиз. Аёлларнинг тадбиркорликни қандай бошлашлари йўлларига бағишланган семинарларимизга экономист, бухгалтерларни таклиф қилганмиз. Лидерлик ҳақида анжуманлар уюштирганмиз. Микрокредит ҳақида биринчи бўлиб биз гапирганмиз. Аёллар мана шу йўл билан ўзининг нонини топиши мумкин, деган ғояни берганмиз. Махсус тўплам нашр этганмиз, у ерда бошқа хориж мамлакатларида микрокредитлардан қандай фойдаланаётганлари ҳақида маълумотлар бўлган.\nСавол: ХХ аср Ўзбек аёллари учун анча мураккаб давр бўлган. Сиз бу асрни Ўзбек аёллари учун қандай аср бўлди, деб ўйлайсиз?\nМарфуа Тўхтахўжаева: Менинг баҳолашимча, бу яхши давр бўлди. Чунки аёлларга кўп йўл очилди. Аёлларнинг таълим олишлари, олий маълумотли бўлишлари учун, касб эгаллашлари учун имконият яратилди. Жамиятда хотин-қизларнинг ўрни анча кўтарилди.\nСавол: Бугунги кунда биз биламизки, кўпчилик Ўзбекистондан ташқарига чиқиб кетаяпти, шу жумладан, аёллар ҳам. Ўзбекистонда аёллар муаммолари бўйича, хотин-қизлар масалалари билан шуғулланадиган ноҳукумат, нотижорат ташкилотлари бор. Бу ташкилотларнинг хотин-қизларнинг ҳуқуқларини таъминлаш, уларга ёрдам бериш йўналишидаги фаолиятини сиз қандай баҳолаган бўлардингиз?\nМарфуа Тўхтахўжаева: 2005 йили асосан Ўзбекистонда бекитилган ноҳукумат, нотижорат ташкилотлари хотин-қизлари ташкилотлари бўлди бошқа ташкилотлар қаторида. Ҳозирги кунда фаолият юритаётган нодавлат ташкилотларининг ишлаши жуда қийин. Бу ташкилотларнинг мавжуд бўлган муаммоларни кўтариб чиқишлари жуда қийин. Чунки бир хил гаплар ҳукуматга ёқмай қолиши мумкин. Энди улар қўлларидан келганча қандайдир иш қилиб юришипти. Аммо бундай ташкилотларнинг сони жуда камайган. Улар асосан Тошкентда ва ўзларининг фаолиятини кенгайтириш имкониятлари йўқ. Кейин Хотин-қизлар қўмитаси ўзининг фаолиятига ўша олдинги ноҳукумат ташкилотларнинг аъзоларини жалб этиши мумкин эди. Аммо қўмита бу аёллардан қандайдир ҳайиқиб туради. Чунки улар ҳукуматга ёқмайдиган гап гапириб қолиши мумкин.\nСавол: 2004-2005 йилларда Гуржистон билан Украинадаги, Қирғизистондаги рангли инқилоблардан кейин Ўзбекистондаги қатор хорижий ташкилотларнинг ваколатхоналари ёпилди, бунда айтишдики, Ўзбекистон ҳукумати ана шундай инқилобларга таъсир кўрсатиши мумкин бўлган халқаро ташкилотларнинг фаолиятини тўхтатди. Энди хотин-қизлар масалалари билан шуғулланадиган ноҳукумат ташкилотларининг ёпилишига нима сабаб бўлган?\nМарфуа Тўхтахўжаева: Худди ўша сабаб бўлган. Чунки ҳукуматимиз ноҳукумат ташкилотларга ишонмади.\nНилуфар Исмоилова: Халқимизнинг кўпчилик қисми қиз ва аёллардан ташкил топган. Лекин нега ҳалигача айниқса чекка вилоятларда аёлларнинг ҳуқуқи поймол бўлиб келмоқда?\nМарфуа Тўхтахўжаева: Раҳмат савол учун. Гапи тўғри. Чунки бу нафақат чет жойларда, балки Тошкентнинг ўзида ҳам бўлаяпти. Мана ҳозир мен яна бир муаммони кўриб турибман. Бу қариялар муаммоси. Энди Ўзбекистонда аёлларнинг умри эркакларга нисбатан узунроқ. Бугун кекса инсонлар оғир аҳволда қолмоқдалар. Чунки фарзандлари иш қидириб бошқа мамлакатларга кетишаяпти. Қишлоқлардаги келинлар ҳам мардикорлик билан шуғулланишига тўғри келаяпти. Шу туфайли мана ҳозир баъзи қишлоқлар борки, бу қишлоқларда фақат қариялар билан болалар қолган. Энди уларнинг шароитини ҳали ҳеч ким кўрмаган, бу ҳақда ҳали ҳеч ким ёзмаган. Уларнинг ҳаёти қайси аҳволда кечаётганини биз билмаймиз ҳам. Чунки бу ҳақда ёзиш мумкинмас. Аммо бу муаммо. Бу муаммо ҳақида албатта гапириш керак. Эркаксиз қолган қишлоқлардаги аёлларнинг аҳволини, бу қишлоқлардаги қарияларнинг аҳволини ҳеч ким билмайди. Бу муаммони қандай қилиб ҳал қилиш йўлларини излаб топиш керак. Мен ўйлайманки, ноҳукумат ташкилотларга ҳозир йўл бериш керак. Бу ҳукуматга ёрдам бўлади, бу ўша қийин аҳволда яшаётган инсонларга ёрдам бўлади.\nНилуфар Исмоилова: Мустақилликдан бери аёлларга оила, маҳалла-кўйдан босим борган сари ошиб келаётганига қўшиласизми? Бунга мамлакатдаги қийин аҳвол сабабми ёки миллатимизнинг менталитетими?\nМарфуа Тўхтахўжаева: Мен бу ҳақда жуда кўп ўйлаганман. Чиндан ҳам шундай бўлаяпти. Энди маҳалланинг босими нафақат аёлларга бўлаяпти. Маҳалланинг босими ҳозир ҳар бир хонадонга бўлаяпти. Чунки ҳеч нарса қила олмайсиз маҳалласиз. Маҳалла йиғинларида ҳозир коррупция кўпайиб кетган. Аёлларга келсак, "Аёллар унақа кийинмасин", "Аёллар мана бунақа жойга бормасин" деган талаблар кучайган, бу шахсий эркинликка дахл. Мана шундай ҳолатларда "бизнинг урф-одатларимиз шунақа", дейишади. "Бизнинг урф-одатимиз бўйича бундай юриш мумкин эмас", "мана бу одам мана бу жойда ишлайди", ё "Туркияга кетган, ўша ерда ишлаяпти", "бу одам номаълум ишлар билан шуғулланаяпти" деган гапни ўша маҳалладаги одамлар тарқатади. Шунинг учун мен ўйлайманки, бу ерда ҳукуматнинг босими ҳам, оиланинг босими ҳам бор.\nСавол: Сиз нашр қилган китоблардан бири Ўзбек аёлларининг ўзлари ҳақида, ўз ҳаётий хотираларига бағишланган китоб. Уни қандай чоп этгансиз?\nМарфуа Тўхтахўжаева: "Аёллар Ресурс маркази"да ишлаганимда жуда кўп аёллар билан учрашганман. Чунки бизнинг ташкилотимизга нафақат қандайдир муаммо билан, балки шунчаки қизиқиш билан ҳам хотин-қизлар келишарди. Кўп одам "бу қанақа экан ноҳукумат ташкилот" деб келишган. Келган инсонлар билан албатта суҳбатда бўлганмиз. Кўпларнинг тарихи менга катта таъсир қилган. Мен ўйладим: "агар шу аёллардан суҳбат олинса, улар ўзларининг ҳаёти ҳақида ўзлари гапириб беришса, қанчалар қизиқ бўлади". Ва ўша ҳикояларни 3-4 йил давомида йиғдим. Шу асосда "ХХ аср Ўзбекистон хотин-қизлари нигоҳида" китоби пайдо бўлди.\nСавол: Бу китобда Ҳамида Эшонова Россиядан Тошкентга қайтганини, Ўзбекистон пойтахти унга ҳувиллаб қолган вилоят марказига ўхшаб кўрингани ҳақида ёзган...\nМарфуа Тўхтахўжаева: Сиз бунга қўшилмайсизми? Мен чет элда юрган кўп одамлардан шу гапни эшитдим. Мана яқинда ҳам биз бир мактабда ўқиган киши Тошкентга келди. Келиб айтдики, "бу менинг Тошкентим эмас. Тошкент ўзининг жозибасини йўқотди". Мен бу гапга қўшиламан. Чунки биз ёшлигимизда учрашадиган жойларимизнинг ҳаммаси вайрон бўлди. Айниқса, Сквер(Амир Темур хиёбони). Кўплар учун Тошкент бир ажойиб жойини йўқотди. Мана ҳозир ҳам шаҳар марказида одам йўқ. Чунки "у майдонга бориш мумкин эмас", "бу ёққа бориш мумкинмас". Бўлмаса Мустақиллик майдони ҳамма учун дам оладиган, сайлгоҳ жой эди. Ўзбекистоннинг мустақиллиги эълон қилинганда одамлар ўша майдонга бориб ўзининг хурсандчилигини кўрсатган эди. Ўша ерда юриб, "мана мамлакатимиз мустақил бўлди" деб. Бугун эса баландга чиқиш мумкин эмас, бу томонга юриш тақиқланган. Мен учун ҳам Мустақиллик майдони Ўзбекистон мустақиллиги билан боғлиқ. Ҳатто Мустақиллик байрами куни биз ўша майдонга бора олмасак, бу қандай гап?\nСавол: Бугун қандай режалар, ғоялар устида ишлаяпсиз?\nМарфуа Тўхтахўжаева: (кулади) Энди менинг ёшим 67 да. Қандайдир узоқ режаларим йўқ. Аммо бир неча ғояларим бор. Уларни амалга оширишга улгуришим мумкин.


Ўзбекистон Президенти янги метро линияси қурилиши ҳақида гапирди\n01 Sentabr 18:42 / Published in Жамият\nЯқинда Юнусобод метросидаги иккита янги бекатга ташриф буюрган Шавкат Мирзиёев транспортнинг ер ости турини ривожлантириш муҳимлигини таъкидлаб, ТТЗга янги йуналиш қурилиши ҳақида эълон қилди.\n«Буни кўрган одамлар (иккита янги станция – муҳаррирнинг эслатмаси) яхши кайфиятда. Олдинги стантсияларда қуюқ ранглар жуда кўп эди ва бу йуловчиларга босим ўтказмоқда. Масжидларни, Ислом цивилизацияси марказини қуришда биз очиқ ранглардан фойдаланамиз, шунинг учун ҳам бу эрда ранглар мавжуд, кўтариш. Бошқа давлатлар бугунги кунда метро қурмайдилар, одамлар учун шароит яратишга шошилмайдилар, чунки бу жуда қиммат. Аммо аминманки, Тошкент аҳолиси бунга лойиқдир», деди давлатимиз раҳбари.\nМирзиёевнинг сўзларига кўра, Юнусобод вилоятининг 340 минг аҳолиси учун ушбу лойиҳа режаларда бўлган, аммо сўнгги 25-26 йилларда бунга эътибор берилмаган. Албатта, дея қўшимча қилди президент, бунинг сабаблари бор эди – маблағ, шароит, технологиялар, дизайнерлар йуқ эди.\n«Аммо метрополитен транспортнинг энг хавфсиз ва қулай туридир, менимча, бизнинг давримизда ва экологик нуқтаи назардан бу қулай. Бутун дунё бунга интилмоқда. Энди биз Мирзо-Улуғбек тумани марказидан ТТЗгача метро чизиғини тортмоқчимиз» – деди давлат раҳбари.\nЭслатиб ўтамиз, аввалроқ транспорт вазирлиги вакиллари ТТЗга янги метро линиясини қуриш лойиҳаси ҳақида гапиришганди.\nУшбу йуналиш ер ости йулида бўлиб, Буюк Ипак йули станциясидан Тошкент трактор заводи автовокзалигача чўзилади. 3 ёки 4 та янги бекатлар бўлади. Чизиқнинг узунлиги тахминан олти километрни ташкил қилади.\nИлгари биз 2025 йилда пойтахтда метрополитеннинг узунлиги тўрт баравар кўпайиб, 157 километрни ташкил этишини, 74 бекатлар пайдо бўлишини, шу жумладан 17 алмашинув станцияларини ёзган эдик. Янги участкаларни қуришни 10 босқичга бўлиш режалаштирилган. Ҳар бир босқичда 10 дан 20 километргача йуллар қурилади.\n– «Ойбек» метро станциясидан аеропорт орқали Бинокоргача 13,9 км бўлган линия;\n– Фаргона йули кўчаси яқинидаги 9 кмлик линия. У Машиносозлар станциясидан Бектемиргача давом этади;\n– «Дўстлик» метро станциясидан қурилаётган янги «Тошкент Восточный» аэропорти орқали ва Янги шаҳаргача 11,6 км бўлган линия;\n– «Буюк Ипак йули» метро стантсиясидан Трактор заводига 6 км бўлган линия;\n– узунлиги 17,6 километр бўлган Беруний метро бекатидан Қорақамиш, Ибн Сино, Ўрикзор, Изза, Ипподром ва Олмазор станциясигача линия.\nTagged under: ЛИНИЯ, МЕТРО, ПОЙТАХТ, ТАШРИФ БУЮРИШ, ЯНГИ, ҚУРМОҚ\nСамарқанд: яна бир давлат хизматлари маркази очилди


Ким айбдор?! | Мулоҳаза қила оладиганлар учун.\nЯнварь 6, 2017 от mulohaza в Мақолалар // 1 Комментарий\nАллоҳ таолога беадад ҳамду саноларимиз, Пайғамбаримиз Муҳаммад соллоллоҳу алайҳи васалламга беҳисоб дуруду саловотларимиз бўлсин!\nСарлавҳадаги саволга қисқа ва лўнда қилиб, «Ўзимиз айбдормиз» деб қўйсак бўлади. Лекин мана шу хулосага келиш учун бир қанча маълумотларни ва ҳаётий воқеа-ҳодисаларни ўрганиб ўтсак, ҳеч иккиланмай, ҳақиқатдан ҳам ўзимиз айбдор эканмиз, деб хулоса қилишимиз қийин бўлмайди. Аллоҳга ҳамду санолар бўлсинки, мустақиллигимиздан кейин барча соҳаларда кенг кўламли ривожланиш, тараққиёт, янгиланишлар, ижобий ўзгаришлар юз беряпти. Мазкур ижобий ўзгаришларнинг самараси ўлароқ, диний, маърифий, маънавий, ахлоқий соҳаларда ҳам анча-мунча натижа ва ютуқлар йўқ эмас. Келинг, гапимиз қуруқ бўлмаслиги учун бир неча мисол келтириб ўтайлик.\nКундалик ҳаётимиздаги турли соҳаларда, жумладан, савдо-сотиқда, турли маросимлар ўтказишда, оилавий муносабатларда бирор савол ёки муаммо пайдо бўлса, аҳли илмларга мурожаат қилиш одат тусига айланиб бормоқда. Бу эса Аллоҳ таолонинг «Билмайдиган бўлсангиз, зикр аҳлидан сўранг» деган буйруғига мувофиқ бўлгани билан қадрлидир. Зеро, мустабид тузум даврида динимизга нисбатан салбий муносабат шакллантирилгани туфайли бидъат-хурофотлар кўпайгандан-кўпайиб, урчиб, ҳамма соҳани қамраб олган эди. Бирор муаммо пайдо бўлса, одамлар тегишли соҳадаги мутахассисларга мурожат қилишни унутиб, ҳали фолбинларга, мунажжимларга, башоратчилар ва яна қандайдир жинкашларга суянишар эди.\nБир келин шундай деб шикоят қиляпти: «Мени ҳайдаб юборишди. Ўтирсам ўпоқ, турсам сўпоқ, сочим супурги, қўлим косов бўлиб, қилмаган ишим йўқ. Ҳамма нарсани ўрганганман. Пишириқ тайёрлашдан тортиб чеварчилик, ошпазлик, ҳаттоки, тиббиётдан ҳам хабарим бор. Муомалам ҳам яхши, каттаю кичикни бирдек ҳурмат қиламан, ҳеч қачон бирор нарсадан шикоят қилмайман. Ўқимишли, замонавий, ҳар тарафлама ҳавас қилса арзигудек келин бўлган эдим. Ҳеч нарсадан ҳеч нарса йўқ, эримнинг қўли югурдак бўлиб қолди. Уради, бўлар-бўлмасга ҳақорат қилиб, «сен бўлмасанг, бошқаси» деб камситади. Ваҳоланки, уйдаги барча жиҳозларни ота-онам қилиб берган, яна ҳаммаси чет элники, эримнинг устидаги сарполарнинг ҳаммаси хориждан алоҳида буюртма қилиб келтирилган. Қисқаси, уйдаги барча жиҳозларни адажоним олиб берганлар. Бу ношукр эримга яна нима керак экан, билмай қолдим»\nБиздан нима ёрдам деб сўрасам, «Шу эримни ва у кишининг ота-оналарини чақириб, бир панд-насиҳат қилиб қўйсангиз» дейди. Келин тарафнинг шикоятини тўхтатиб турайлик-да, куёв томоннинг шикоятларига қулоқ тутиб кўрайлик.\nКуёв шундай дейди: «Қори ака! Нима дейишни ҳам билмайман, айтгани ҳам хижолат бўлаяпман. Лекин сизга айтмасам, кимга ҳам айтаман? Келинингиз ўз-ўзидан ота-онасиникига кетишни одат қилиб олди. Иккита боламиз бор ахир! Кун ора сал нарсага аразлаб, болаларни етаклаб, кетиб қолаверади. Мана, оила қурганимизга 6-7 йил бўляпти. Бирор марта қўпол гапирмаганман, қўл кўтармаганман, айтган нарсаларини олиб берганман, бировдан ҳеч қандай кам жойи йўқ! Ота-онам ҳам келинини еру кўкка ишонмайди. Келин қўлини совуқ сувга урмасин деб, онам мени койигани койиган. Лекин аёлим ота-онамни хизматларини қилмайдиган қилиқ чиқарди, улар қанчалик яхши муомала, муносабатда бўлса, уларга нисбатан мутлақо тескари муомала қиладиган бўлиб олди. Нимагадир онасиникига бориб келганидан кейин бирданига айниб қолади. Менимча, бу ўзини онасига бизлар тўғримизда бўлар-бўлмас миш-мишларни айтганидан кейин қайнонам қизини бизларга қарши қўллаш учун ҳар хил макр-ҳийлалар ўргатиб жўнатади, шекилли».\nАфсуски, бу каби шикоятларни деярли ҳар куни бир неча марта эшитамиз. Шунинг учун ҳам улар тўғрисидаги умумий гапларнинг йиғиндисини келтириб ўтдик. «Хўп, қори ака, сиз уларга нима деб жавоб ёки маслаҳат берасиз?» деган савол туғилса керак.\nМен уларга аввало шундай дейман: «Ўз аёлингиз ёки эрингизнинг айбларини, камчилик ва нуқсонларини дастурхон қилиб ёйганингиздан ҳеч қандай фойда йўқ. Қолаверса, шариатимизнинг кўрсатмаси бўйича бир кишининг устидан шикоят қилинадиган бўлса, мазкур айбланувчи ҳам шу мажлисда иштирок этиши керак. Демак, сиз жуфтингиз тўғрисида ёки қудаларингиз ҳақида шикоят қилмоқчи бўлсангиз, марҳамат қилиб, у тарафни ҳам шу ерга чақиринг ва айтадиган гапларингизни уларнинг иштирокида, гувоҳликларида гапиринг».\nШундай десам, улар: «Қори ака, мен сизга ёлғон гапираётганим йўқ, борини айтаяпман. Менга бирор маслаҳат беринг! Нима қилай? Бошим қотиб қолди» дейишади.\nАлбатта, сиз ўзингизча ҳақсиз. Лекин нариги тараф ҳам ўзи ёлғиз келиб шикоят қилса, сиз тўғрингизда шундай гапларни айтадики, мутлақо сиз айбдор бўласиз. Барча иллат ва камчиликлар сизда экани исбот бўлади. Инсоннинг табиати шундай. Ҳеч қачон «Мен айбдорман, бошқаларда айб йўқ! Бошимга нимаики бало келаётган бўлса, ўзимдан» демайди. Шунинг учун ҳам шариатимизда бундай шикоятлар иккала тараф билан биргаликда кўриб чиқилади, акс ҳолда бу муаммони ижобий ҳал қилишнинг имкони йўқдир. Шунинг учун сиз ҳам айбни аввало ўзингиздан ахтаринг. Жуфтингиз нима учун бир неча ой ёки йиллар давомида яхши бўлиб юргану, кейинчалик бирданига айниб қолган? Ўз-ўзидан бундай бўлиши мумкин эмас. Бунинг етарлича сабаблари бўлиши керак. Ана шу сабабларни ўзингиздан қидириб, уларни муолажа қилишга ўтинг. Бу борада ёшлардан кўра ота-оналар кўпроқ айбдор десак, муболаға бўлмайди. Тасаввур қилиб кўринг, юқоридаги мисолга ўхшаш қиз йиғи-сиғи, дод-фарёд билан онасиникига келса, она бу ҳолатга қандай муносабат билдиради? Унинг айтган гаплари тахминан қуйидача бўлади: «Ҳа қизим, жоним-асалим, нима бўлди? Ким хафа қилди? Ер юткур, нонкўр куёвим урдими? Ҳе, урмай қўли синсин! Ўзи шунақалиги аввалдан маълум эди. Ота-онаси қаёққа қараётган экан? Ҳали аданг келсин, куёв болани чақириб, керак бўлса шармандасини чиқариб, қудаларни ҳам таъзирини бериб қўямиз!»\nОта-она қизини шунга ўхшаш баландпарвоз сўзлар билан қаршилайди. Натижада қиз бу «меҳрибонлик», «ғамхўрлик»дан кейин ерда турган бўлса, осмонга сапчийди. Фурсатдан унумли фойдаланиб қолиш учун куёв ва унинг ота-оналари тўғрисида ҳар хил фисқу фасодларни тўқиб, ҳаммаёқни бўлғайди.\nБу ёқда гапни келини кетиб қолган онадан эшитинг: «Ҳа, ўғлим? Шуни кетганига қайғуриб ўтирибсанми? Кетса кетаверсин, дарахтни тепсанг қиз бола тўкилади. Онаси ўпмаган 18 яшаридан шундоқ қўйнингга солиб қўяман, ҳеч қайғурма. Сендек йигитга қизимни бераман деганлар сон мингта»\nОна қайтиб келган қизига «Қани, бу ёққа ўтир-чи. Нима учун қайтиб келдинг? Сен бизнинг қўлимизда омонат эдинг, сени шунча йил едириб-ичириб, тарбиялаб, вояга етказиб, юзимизни ёруғ қилиб, иффатинг, иймонинг билан турмушга узатсак, бизни шарманда қилиб, қайтиб келиб ўтирибсанми? Бу уйда сенинг ўрнинг йўқ! Сенинг ўрнинг ўша уйда. Иккинчи марта бунақа ҳолатда қайтиб келмагин, акс ҳолда биз сендан норози бўламиз! Юзимизни шувут қиласан, шундай ўқимишли, одоб-ахлоқли, зиёли, иймонли хонадонга турмушга узатсак, нимасидан норози бўлиб қайтиб келаяпсан? Айтаётган шикоятларинг ёлғон. Ўзингда ҳам айб бор. Аввал ўзингни тузат. Куёвимдан шикоят қилмагин. Иккинчи марта бундай ҳолат такрорланмасин» деб, унинг қўлидан етаклаб, куёвиникига олиб бориб қўйса, олам гулистон. Қиз бундай муомала ва танбеҳдан кейин ноилож бўлса-да, ўзининг узатилган хонадонида яшаб, кўникиб кетишга мажбур бўлади.\nКуёвнинг онаси ҳам: «Ҳа? Келинни нега ҳайдадинг? Ҳайдасин деб олиб берган эдимми? Келинимнинг қадами қутлуғ, қўли енгил эди. Тайёрлаган таомларини айтмайсанми, қавм-қариндош ҳам, қўни-қўшнилар ҳам келинимга ҳавас қилар эди. Ҳамма ишни айтмасимдан қойиллатиб бажарар эди. Сенга нимаси ёқмади? Ўзи ёшлигингдан тажанг, қайсар эдинг. Тирноқ остидан кир қидирадиган одат чиқариб олдингми? Бечора келиним тағинам инжиқликларингга шунчадан бери сабр қилиб келяпти. Келиним билан ажрашадиган бўлсанг, сендек боладан воз кечаман. Боргин-да, қайнота қайнонангдан узр сўраб, хотинингни қайтариб олиб кел. Акс ҳолда ўзингни ҳам бу уйдан ҳайдаб чиқараман. Шириндан-шакар набираларимни етим қилишингга йўл қўймайман» деса, ўғил ўша заҳотиёқ ақлини йиғиб олади, ота-онасини норози қилишдан қўрқиб, хотиннинг баъзи камчиликларидан кўзини юмади. Натижада иккала ёш ҳам катталарнинг танбеҳ ва панд насиҳатлари самараси ўлароқ, барчага намунали оилага айланиб кетади.\nАхир Пайғамбаримиз соллаллоҳу алайҳи васалламдек зот ҳам жаннатий аёлларнинг саййидаси бўлмиш қизлари Фотимага куёвлари ҳазрати Алини рози қилишга буюриб, панд насиҳат қилиб турганлар. Ўз ўрнида саҳобаи киромлар ҳам, ўтган барча улуғлар ҳам ўғилларига нисбатан келинларига яхши муомалада бўлишни тавсия қилганлар. Бу эса шариатимизнинг кўрсатмаларидан биридир. Қолаверса, оиланинг ҳар тарафлама бахтиёр бўлишини асосий омилидир.\nМақола 829 марта ўқилган\t1 Комментарий для Ким айбдор?!\nЯнварь 6, 2017 в 1:56 пп //\nОтветить\tHamma narsa aytishga oson so’zlarda. Shunaqa insonlar borki……


Сурхондарё вилояти ҳокими расман лавозимидан озод этилди\n05 декабр 2020, Тошкент вақти: 23:27\nСурхондарё вилояти ҳокими Эшдавлат Жўраев президент Ислом Каримовнинг 17 декaбрь кунги фaрмони билaн лавозимидан озод этилди.\nЭшдавлат Жўраев 2013 йилнинг 19 декабрь куни Сурхондарё вилояти ҳокими этиб тайинланган эди. Бунгача у Ўзбекистон Бош прокуратурасидаги бошқармаларидан бирига раҳбарлик қилган.\nОзодлик рaдиоси Ўзбекистондaги мустaқил мaнбaлaригa aсослaниб Сурхондaрё вилояти хокимининг ноябрь ойи бошидaёқ ишдaн олингaни, унинг қишлоқ ва сув хўжалиги масалалари бўйича биринчи ўринбосари Тожимурод Мамараимов виолатга муваққат ҳоким этиб тайинлангани ҳaқидa хaбaр бергaн эди.\nЭшдавлат Жўраев нима сабабдан лавозимидан озод этилгани ҳақида расмий мaълумот берилмаган. Озодлик мaнбaлaригa кўрa, бунгa вилоят пaхтa кaмпaниясидaги кaмчиликлaр aсосий сaбaб бўлгaн.\nСурхондарё вилояти ҳокими лaвозимигa ким тайинланиши ҳам ҳозирча маълум эмас.


Олмаотада мактаблар очилмоқда, музейлар ва ҳовузларга боришга изн берилди\n24 октябр 2020, Тошкент вақти: 09:08\nМайдончада ўйнаётган олмаоталик болалар (иллюстратив сурат).\nҚозоғистоннинг Олмаота шаҳри бош санитар врачи Жандарбек Бекшин қарори билан шаҳарда карантин чоралари юмшатилди. Ҳужжат билан театрлар, кутубхоналар, музейлар, ҳовузлар, спорт мажмуалари ҳамда диний объектлар (оммавий тадбирлар ўтказмаслик шарти билан) фаолиятига рухсат берилган.\nАйни пайтда таълим ва коррекцион марказлари фаолиятига ҳам изн берилган. Шунингдек, болалар сони 180 нафардан ошмаган мактаблар ҳам очилиши мумкин. Бунда синфдаги ўқувчилар сони 15 нафардан ошмаслиги лозим.\nБекшин қарорига мувофиқ, дам олиш кунлари ҳамда байрамларда савдо объектлари ҳамда бозорлар (озиқ-овқат сотиладиган объектлар бундан мустасно) ёпилади.\nҚозоғистонда такрорий карантин шу йил 5 июлида эпидемиологик вазият ёмонлашгани қабатида киритилганди. 17 августдан чеклов чоралари босқичма-босқич юмшатила бошлаган. 31 августдан эса карантин чораларини юмшатишнинг янги босқичи бошланган.\nРасмий маълумотларга кўра, Қозоғистонда шу кунгача коронавирусга чалиниш билан боғлиқ 105,7 дан зиёд ҳолат, 1588 та ўлим ҳолати қайд этилган.


Трускавец ҳақида маълум бўлмаган 7 та факт\nТрускавец – Львов шаҳридан 100 километр узоқликда, Украинанинг ғарбий қисмида жойлашган ажойиб маскан. Ушбу ноёб курорт минтақа соғлиқ ва кайфият учун фойдали ҳордиқ чиқариш имконини беради. Машҳур «Нафтуся», «Мария», «София», «Юза» ва бошқа шифобахш булоқлар сабабли (ҳаммаси бўлиб 25 та) Трускавецни «ҳаёт фабрикаси» дейишади. Курортда қайси касалликларни қандай даволаш ҳақида биз сизга ушбу мақоламизда ёзган эдик. Бироқ бу ерда фақат сув билан даволанилмайди! Шу сабабли бугун Трускавец ҳақида сиз билмаган қизиқарли фактларни келтириб ўтишни лозим деб топдик!\nҲеч ким унинг номи қаердан келиб чиққанлигини аниқ билмайди. Трускавец – қадимий славян номи Трушко ёки Труськодан келиб чиққан ва вақт ўтиши билан Труськовичга ўзгарган, кейинчалик эса ҳозирги шаклга келган, деган фикрлар мавжуд. Бошқа олимларнинг фикрича, унинг номи druska ўзагидан олинган ва бу литва тилида туз деб таржима қилинади, сабаби, маълумки, Карпат орти азалдан туз тайёрлаш маркази сифатида машҳур бўлган, деган фикрдалар. «Трускавец» номи поляк тилидаги truskawka, яъни «қулупнай» маъносини англатади, деювчилар ҳам бор.\n2-факт. Курорт мавсум\nБугунги кунда Трускавец – ажойиб меҳмонхона ва санаторийларга эга йил бўйи сайёҳларни қабул қилувчи курорт. У ерга исталган вақтда боришингиз мумкин, ҳатто ҳозир ҳам. Илгари эса Трускавец дам олувчиларни фақат аниқ белгиланган пайтда: дастлаб – 15 майдан 30 июнгача, иккинчи марта 1 июлдан август охиригача, учинчисини эса сентябрда қабул қилган. Чунки курортда махсус санаторийлар ва малакали шифокорлар бўлмаган. Ҳозир Трускавецда бундай муаммо йўқ!\n3-факт. Истиқболи порлоқ\nТрускавец – истиқболли курорт эканлигига аллақачон ишониб бўлишган. Шу сабабли Львовшинада у биринчи электрлаштирилган шаҳар бўлган. Худди шундай муваффақият умидида сармоядорлар бу ерга маблағ сарф қилишган, Ғарбий европаликлар бу ерга бемалол келишлари учун темир йўл қурилган. Шундай ҳам бўлди, курорт очилишидан сўнг бу ерга энг фаол келувчилар прагалик, веналик, краковлик, берлинлик ва варшавалик сайёҳлар бўлишди. Ва ҳозирда у европаликларнинг энг севимли курортларидан бирига айланган!\nКўпчилик «Нафтуся» номли сувни билади ва ундан палағда тухум ҳиди келиши ҳақидаги афсоналарни эшитган. Аслини олганда, сувдан нефтнинг ҳиди келади. Бу унинг нефть билан боғлиқ юқори даражадаги органик моддаларга эга эканлиги билан тушунтирилади. Шунингдек, у жуда ҳам фойдали, аъзо ва тўқималардаги яллиғланиш жараёнини бартараф этишга, майда тош ва қумларни буйрак ва ўт пуфагидан чиқаришга, моддалар алмашинувини яхшилашга ёрдам беради, жигар ҳужайраларини тиклайди ва ҳимоя қилади!\nТрускавец нафақат суви, балки ҳозирги кунчага сақланиб қолган ноёб архитектура намуналари билан машҳур. Жумладан, ҳозирги Билас музейи – илгари Гоплян номидаги энг чиройли виллалардан бири бўлган. 19-асрнинг ўттизинчи йилларида бу ерда АҚШ ва Польша элчилари, Туркия, Эстония президентлари ва бошқа нуфузли шахслар меҳмон бўлишган.\n6-факт. Ёғоч бозори\nБизда улгуржи ва чакана, озиқ-овқат ва кийим-кечак бозорлари бор, Трускавецда эса – ёғоч бозори мавжуд! Бу ерда яқинларингиз учун харид қилишингиз мумкин бўлган турли совға ва сувенирлар сотилади. Суратлар, брелоклар, ёғоч буюмлари, анъанавий украин кийимлари, кашта, чолвор ва ҳ.к.ларни шу ердан топасиз!\nТрускавец ниҳоятда чиройли табиати билан мақтана олади, шу боис бу ерликлар ва дам олувчилар паркларда узоқ саёҳат қилишни ёқтиришади. Ҳаммага айниқса қизиқарли ландшафт дизайнига, узоқ йиллик дарахтларга, чиройли хиёбонларга ва маҳобатли ҳайкалларга эга Марказий парк ёқади.\nАгар Трускавецга борсангиз, бизга ҳам қизиқарли фактларни ёзиб юборинг, биз эса уларни блогимизда эълон қиламиз! Трускавецга туримиз – мана бу ерда. Трускавец ҳақидаги бошқа қизиқарли маълумотларни +99871 200 55 44 рақами орқали билиб олишингиз мумкин. Қўнғироқ қилинг, меҳмонга келинг ва доим соғ бўлинг!


Доктор Вильгельм Мекленбург: “Ҳақ олинади, берилмайди” (2014) — www.ziyouz.uz\nБош саҳифа СуҳбатларДоктор Вильгельм Мекленбург: “Ҳақ олинади, берилмайди” (2014)\nЧоп этилган 07.11.2014 МуаллифZiyouz.uz\nДемократия ўчоқларидан бири саналган Германия кўп асрлик давлатчилик тажрибасига эга. Замонавий олмон давлатининг солномаси эса 1949 йилда Асосий қонун (Конституция) қабул қилинган санадан бошланади. Иккинчи жаҳон муҳорабасидан кейинги долғали йиллар олмон миллати иродасини обдон синовдан ўтказди. Табиатан оғир-вазмин ва чўнг иродага эга миллат янги Конституцияга таяниб, қисқа фурсатда дол бўлган қаддини тиклади. Азму шижоат билан тараққиёт зиналаридан юқорилади. Асосий қонун (Grundgesetz) бугун ҳам “Европа локомотиви” саналган мамлакат учун дастуриламал вазифасини ўтаётир. Олмон Конституцияси наинки ҳуқуқшунослар, дунё фикр аҳли томонидан синчковлик билан ўрганилаётгани ҳам бежиз эмас. Германиялик таниқли ҳуқуқшунос, доктор Вильгельм Мекленбург (Wilhelm Mecklenburg) билан суҳбатимиз ҳам айни шу мавзуда.\nВильгельм Мекленбург 1950 йили Қуйи Саксониянинг Папенбург шаҳрида туғилган. Германиядаги Марбург ва Берлин техника университетларини тамомлаган. Австрия, Англия, Италия, Ирландия ва Бразилиядаги нуфузли университетларда маърузалар ўқиган. Тажрибали мутахассис сифатида Конституциявий ҳуқуқнинг долзарб масалалари билан шуғулланиб келмоқда. Германияда бир қатор қонун ҳужжатларини ишлаб чиқишда иштирок этган. Масалан, Шлезвиг-Гольштейн федерал ерининг “Ахборот эркинлиги тўғрида”ги қонуни муаллифи саналади.\n– Жаноб Мекленбург, замонавий Конституция мактаби ҳақида сўз борганда, Германия Асосий қонуни ҳам тилга олинади. Германия тараққиётида у қандай амалий аҳамият касб этди? Гарчи яхлит ёзма Конституцияга эга бўлмаса-да, Буюк Британия дунёнинг ривожланган демократик давлатларидан бири ҳисобланади. Германия Асосий қонунсиз бугунги оламшумул ютуқларга эришиши мумкинмиди?\n– Олмон ва инглиз сиёсий тизимини муқояса қилиш асносида Буюк Британия Германиядан фарқли ўлароқ, салкам 1000 йил давомида изчил тараққиёт ва барқарор ҳуқуқий тизимга эга бўлиб келганини эътибордан соқит қилмаслик лозим. Инглиз қонунчилиги прецедент ҳуқуқига асосланади (аслида, бу бутун англо-сакс ҳуқуқига хос хусусиятдир). Европа мамлакатлари Буюк Британия қонунчилигининг кўҳна анъаналаридан кўп ва хўб озиқланган. Айни чоқда, инглиз қонунчилиги ҳам Эски ва Янги дунё давлатларининг илғор тажриба ҳамда ютуқларидан самарали фойдаланган.\nГермания тараққиётида Асосий қонуннинг ўрни хусусида сўз борар экан, Иккинчи жаҳон урушидан кейинги қалтис ва мураккаб вазиятни ёдга олмоқ лозим. Яқин тарихдан хабарингиз бор, миллатчи социалистлар бошқаруви даврида демократик институтлар бутунлай тугатилган эди. Шу боис Германия давлати меъморлари демократик янгиланиш жараёнини қайтадан бошлашларига тўғри келди.\nАсосий қонуннинг мамлакат тараққиётидаги ўрни катта. Лекин мен ҳаммасидан ҳам икки жиҳатга урғу беришни истар эдим. Биринчидан, Асосий қонуннинг дастлабки 20 моддасида фуқароларнинг ҳуқуқ ва эркинликлари кафолатланди. Илк моддаданоқ фуқаролар ҳуқуқ ва эркинликларини таъминлаш қонунчилик, ижроия ва суд ҳокимиятининг мажбурияти экани аниқ-равшан белгилаб қўйилди. 19-моддага кўра, давлат идорасининг муайян қароридан, маъмурий чораларидан норози бўлган ҳар бир фуқаро адолат истаб судга мурожаат қилиши мумкин.\nИккинчидан, Асосий қонун талабларининг устуворлигини таъминлаш мақсадида Германияда Конституциявий суд таъсис этилди. Буни алоҳида таъкидлаётганимнинг ўзига хос сабаби бор. Гап шундаки, Конституциявий суд олмон давлатчилигидаги дастлабки тажриба эди. 1919-1933 йилларда амал қилган Веймар Конституциясида Давлат суди (Staatsgerichtshof)га у қадар катта ваколат берилмаганди. Конституциявий суд АҚШ (Буюк Британия эмас!) тажрибаси асосида жорий этилган. Германия давлатчилигининг ўзига хослиги шундаки, Конституциявий судга мамлакатни идора этиш борасида бир талай ваколатлар берилган. Жумладан, у давлат бошқарув идоралари қабул қилган ҳужжатлар, қонунларнинг Асосий қонунга мувофиқлигини таъминлайди. Ҳужжат ва қонунлар Конституцияга зид келган ҳолатларда уларни бекор қилади. Шу билан бирга, Конституциявий суд Асосий қонун талабларининг бузилишига дахлдор шикоятларни кўриб чиқади. Ҳар бир фуқаро ушбу юқори инстанцияга мурожаат қилишга ҳақли. Мухтасар қилиб айтганда, барча жабҳаларда фуқароларнинг ҳуқуқ ва эркинликлари таъминланишига эътибор қаратилди.\nАтоқли давлат арбоби Конрад Аденауэр Парламент кенгаши президенти сифатида Асосий қонунни имзоламоқда. 1949 йил 23 май\n– Асосий қонун Германия давлати “ота”ларининг донишмандлиги намунаси саналади. Конституция ижодкорлари уни яратишда олмон мутафаккирлари қарашларидан ҳамда инсониятнинг энг илғор тажрибаларидан фойдалангани маълум. Асосий қонунни ишлаб чиқиш жараёнида истифода этилган манбалар ҳақида сўзлаб берсангиз.\n– Конституция “ота”ларини эсладингиз-у, “она”ларини эсдан чиқардингиз шекилли. Масалан, 3-моддада мустаҳкамланган эркак ва аёлнинг тенглиги тамойили айнан Конституция “она”лари томонидан таклиф этилган.\nГермания қонунчилиги тарихини синчиклаб ўргансангиз, Асосий қонунга киритилган кўплаб тартиб-қоидалар мамлакатнинг ўтмиш тажрибасидан олинганини кўрасиз. Уни яратишда 1848 йилги (Paulskirchenverfassung. Олмон ерларининг бирлашуви муносабати билан ишлаб чиқилган мазкур Конституция айрим сабабларга кўра кучга кирмаган), 1871 йилги (Reichsverfassung. Мазкур Конституция император даврида қабул қилинган) ҳамда 1919 йилги (Веймар Конституцияси Биринчи жаҳон уруши поёнида амалга киритилган) Конституциялар асосий манба бўлган.\n“Ўтмишни унутма, чунки у келажакнинг устози” дейишади. Учинчи рейх давридаги зўравонлик сиёсати такрорланмаслиги учун 1949 йилги Асосий қонунда фуқаро ҳуқуқлари моддама-модда мустаҳкамланди. Албатта, аксар фуқаролик ҳуқуқлари аввалроқ – XIX асрда Франция ҳамда АҚШда курашлар йўли билан қўлга киритилган эди. Айни чоқда, олмон қонунчилиги дунё ҳуқуқ илмига ҳам катта таъсир кўрсатганини айтиб ўтиш лозим. Масалан, Веймар Конституциясида биринчилардан бўлиб кам сонли миллатларнинг ҳуқуқи кафолатига доир талаб киритилганди.\nЯқин ўтмишнинг аччиқ тажрибасидан оқилона хулоса чиқарган ҳолда, Асосий қонунга бир қатор янги тартиб-қоидалар ҳам киритилди. Масалан, 67-моддага мувофиқ, қонун чиқарувчи идора – Бундестагга ҳукумат раҳбари (федерал канцлер)га нисбатан ишончсизлик вотуми – импичмент эълон қилиш ваколати берилди. Бунга кўра, Бундестаг давлат раҳбари (президент)га федерал канцлерни лавозимидан озод этишни сўраб мурожаат қилади ва мамлакатда сиёсий бўшлиқ ва беқарорлик юзага келмаслиги учун кўпчилик овоз билан янги ҳукумат раҳбарини сайлайди.\n– Жамият тараққий этар экан, Конституция ҳам муттасил янгиланиб боради. Ўтган ярим асрдан ошиқ вақт давомида Германия Асосий қонунига ҳам бир қатор ўзгартиришлар киритилган. Ҳозир ҳам олмон фикр аҳли ҳамда қонун ижодкорлари орасида Конституцияга қўшимчалар киритиш борасида таклифлар мавжудми?\nГермания Асосий қонуни лойиҳаси 1948-49 йилларда Конституциявий ҳуқуқ бўйича етакчи мутахассислар томонидан ишлаб чиқилган. Лойиҳа 1949 йил 8 майда ландтаглар (ҳудудий қонунчилик идоралари) вакилларидан иборат Парламент кенгаши томонидан қабул қилинган ва маъқуллаш учун ландтагларга юборилган. 1949 йил 23 майда Германия Федератив Республикаси ташкил топди. Шу куни мамлакатнинг Асосий қонуни ҳам кучга кирди.\nКонституцияга кўра, Германия Европа мамлакатлари орасида биринчи бўлиб “ҳуқуқий давлат” (rechts-staat) дея эълон қилинган. 1990 йилда Ғарбий ва Шарқий Германия бирлашгач, Асосий қонун ягона олмон давлатининг Конституциясига айланди.\n– Асосий қонунга ўзгартиришга уринишларни табиий қабул қилмоқ керак. Албатта, бу борада ҳозир ҳам таклифлар бор. Аммо фуқаролик ҳуқуқлари нуқтаи назаридан барча таклифлар ҳам бир овоздан маъқулланмоқда деб бўлмайди. Масалан, иммигрантларга қарши чора-тадбирлар доирасида 16-модда бекор қилинишига бир баҳя қолди. Шунингдек, уруш ва оммавий ғалаён ҳолатида фуқаролик ҳуқуқларини чеклаш бўйича модда қўшиш таклиф этилди. Олмон жамияти ва сиёсатчилар бундай нозик масалада етти ўлчаб, бир кесишни маъқул кўради, шу боис мазкур таклиф ҳамон муҳокама босқичида қолмоқда.\nЎтган асрнинг 90-йилларида – Ғарбий ва Шарқий Германия бирлашгач, Асосий қонунга кам сонли миллатлар ҳуқуқларига доир модда киритиш таклифи илгари сурилди, аммо бу уриниш ҳам муваффақиятсиз якунланди. Асосий қонунда оила давлат муҳофазасида экани қайд этилган, бироқ мазкур жиҳат ота-оналар нуқтаи назаридан ифодаланган. Шу боис айни пайтда фуқаролик ҳуқуқларининг муҳим таркибий қисми – бола ҳуқуқларига доир модда киритиш таклиф этилмоқда. Қолаверса, Асосий қонунда ахборот эркинлиги, шахсий маълумотларни ҳимоя қилиш бўйича ҳам махсус моддалар бўлиши лозим деган қарашлар мавжуд.\nГермания Асосий қонуни моддалари парламент биноси яқинидаги ойнаванд шаффоф деворга дарж этилган. Берлин шаҳри\nЯқинда бир гуруҳ ҳуқуқшунослар (улар сафида камина ҳам бор) Интернет эркинлигини Конституция даражасида кафолатлаш ташаббус билан чиқди. Ҳақиқат баҳсларда туғилади. Мазкур таклиф ҳам кенг жамоатчилик орасида баҳсу мунозараларга сабаб бўлаётир.\n– Делавэрдаги Университетлараро тадқиқотлар институти (Intercollegiate Studies Institute) ўтган йили ўтказган ижтимоий сўров АҚШда аксар фуқаролар Конституция мазмун-моҳиятидан узоқлашиб бораётганини кўрсатди. Бу борада Германияда вазият қандай? Олмонларнинг Конституциядан бохабарлик даражаси Сизни қониқтирадими?\n– Конституциядан бохабарлик, аввало, унинг туб моҳиятини англаш, мағзини чақиш ва унга сўзсиз риоя этиш демакдир. Жамиятнинг турли қатлами Асосий қонун мазмун-моҳиятини англагани сари ҳуқуқий маданият юксалади. Айни чоқда, турфа фикр, айрича қарашлар шаклланади. Аслида, ҳурфикрлилик, плюрализмнинг талаби ҳам шу. Масалан, айни пайтда Германия жамоатчилиги Асосий қонуннинг 13- ҳамда 16-моддаларига киритилган ўзгартириш юзасидан турлича позицияда. Дейлик, айримлар 13-моддага киритилган ўзгартиришлар тураржой дахлсизлигининг бузилиши ва фуқаро ҳуқуқлари поймол этилишига йўл очиши мумкин деган хавотирда. Хусусан, “Google” каби тижорий ширкатларнинг жосусликка алоқадорлиги борасидаги можаролардан кейин бу борадаги ташвишлар ортган. Фуқароларнинг ҳуқуқий маданияти ошиши ўз йўлига. Конституциявий қадриятлар устуворлиги таъминланиши учун давлат идоралари ҳам ўз масъуллигини сезиши лозим. Муҳими, Германия давлат идоралари ҳам бу йўлда керакли чора-тадбирларни кўрмоқда.\n– Германия Асосий қонуни бутун дунёда синчковлик билан ўрганилмоқда. Ушбу ҳужжат ўнлаб давлатлар Конституцияларини ишлаб чиқишда қимматли манба бўлган. Айни чоқда, Асосий қонун Германиянинг ўзига хос шарт-шароитидан келиб чиқиб қабул қилингани, унда соф олмонча ҳуқуқий мафкура ва анъаналар акс этганидан ҳам кўз юмиб бўлмайди. Масалан, олимлар ҳатто Германияга хос федерализм тартибини бошқа федерал давлатларга ҳам айнан татбиқ этиб бўлмаслигини таъкидлашади. Шундай экан, бугунги кунда Германия Асосий қонуни тажрибаси ривожланаётган давлатларга кўпроқ қай жиҳатдан асқотади деб ҳисоблайсиз?\n– Гап айланиб яна фуқароларнинг ҳуқуқ ва эркинликлари масаласига келиб тақалмоқда. Сўнгги икки-уч аср мобайнида Ғарбда фуқаролик ҳуқуқларининг мустаҳкам ҳуқуқий пойдевори яратилди. Боя таъкидлаганимдек, Германия Асосий қонунининг дастлабки йигирма моддасида айни шу муҳим тамойиллар акс этган. Қолаверса, Европа Иттифоқининг Асосий ҳуқуқлар хартияси ҳам халқаро ҳуқуқнинг муҳим ҳужжатларидан саналади. Назаримда, айни шу жиҳат – фуқаро ҳуқуқларини муҳофазаси этиш борасидаги самарали тизим ривожланаётган дунё учун ўзига хос тажриба мактабини ўташи мумкин. “Ҳақ олинади, берилмайди” деган эскидан қолган гап бор. Бу эса инсон ҳақ-ҳуқуқларини юзага чиқариш саъй-ҳаракат эвазига бўлишини англатади. Конституцияда фуқаролик ҳуқуқларининг тўла-тўкис кафолатланиши, Конституциявий суд ва бошқа давлат идораларининг ҳақ-ҳуқуқларни муҳофаза этишга масъуллиги, мустақил ва адолатли суд ҳокимиятининг фаолият юритиши, ҳокимиятнинг уч бўғини бир-бирини мувозанатда тутиб туриши, улар ваколатининг аниқ-тиниқ белгилаб берилгани… Демократик жараёнларни таъмин этувчи бу каби омиллар ривожланаётган дунё учун ғоят асқотади.\nГерманиянинг олий қонунчилик идораси – Бундестаг биноси. Берлин шаҳри\nФедерализм борасидаги фикрингизни маъқуллайман. Албатта, ҳар бир давлатнинг ўзига хос хусусиятлари, шарт-шароити мавжуд. Унитар ёки конфедерация шаклидаги давлатларни қўя туринг, ҳатто федерализмга асосланган давлатлар ҳам айрича жиҳатларга эга. Масалан, олмон федерализми АҚШ федерализмидан бир талай жиҳатлари билан фарқланади.\nДавлатлар ўртасидаги турфахилликка қарамай, умуминсоний характерга эга демократик қадриятларки борки, курраи арзда умргузаронлик қилаётган барча миллат ва элатлар улардан баҳраманд бўлишга ҳақли. “Кемага тушганнинг жони бир” деган ҳикматни эшитгансиз. Бир тану бир жон бўлиб тараққиёт уммонида сузаётган барча давлатлар бир-бирига кўмакдош ва хайрихоҳ бўлмоғи лозим. Сирасини айтганда, Германия Асосий қонунида белгиланган мамлакатнинг ташқи сиёсат тамойиллари ҳам ана шу эзгу муддаога хизмат қилади.\n← Аввалги Аввалги Олег Шестинский. Дўстларимга\nКейинги → Кейинги: Боситхон Шоший, Ҳомидхон Шоший. Фарҳанг ал-мабсут


Самарқандда 2 марта зўрланган қиз қидирилмоқда. Гумондорлардан бири вафот этган | Qalampir.uz\nСамарқандда 2 марта зўрланган қиз қидирилмоқда. Гумондорлардан бири вафот этган\nЖамият\t20 Январь 16:22 41445\nСамарқанд вилояти Каттақўрғон туманида ўзининг зўрланганини айтиб ИИБга мурожаат қилган 17 ёшли қиз орадан бир ҳафта ўтиб, бедарак йўқолган. Уни зўрлашда айбланган фуқаролардан бири ўз уйида вафот этган. Бу ҳақда вилоят прокуратураси Матбуот хизмати хабар бермоқда.\nМаълум қилинишича, 2021 йилнинг 2 январь куни 2004 йилда туғилган, вояга етмаган П.Э. Каттақўрғон туман ИИБга ариза билан мурожаат қилиб, унда фуқаро И.С. ўзининг Matiz русумли автомобилида уни Каттақўрғон шаҳар “Чинобод” маҳалласи ҳудудига олиб бориб, зўрлик ишлатиб номусига текканини, шунингдек, фуқаро С.Р. ҳам “ВАЗ 2106” русумли автомобилида уни туман ҳудудида жойлашган “Сув омбори” ҳудудига олиб бориб, зўрлаб, жинсий алоқа қилганини айтиб, уларга нисбатан чора кўришни сўраган.\nМазкур ҳолат юзасидан Каттақўрғон туман ИИБ ҳузуридаги ТБ томонидан терговга қадар текширувга киришилиб, воқеа жойи кўздан кечирилган, ишга алоқадор шахсларнинг кўрсатувлари олиниб, вояга етмаган П.Э. нинг танасида тан жароҳатларига аниқлик киритиш мақсадида судга оид тиббиёт экспертиза тайинланган.\nИшда тўпланган далилларга асосан, Ўзбекистон Республикаси Жиноят кодексининг 118-моддаси 1-қисми билан жиноят иши қўзғатилиб, ҳозирда жиноят иши юзасидан ҳудудий тегишлилиги бўйича Каттақўрғон шаҳар ИИБ ҳузуридаги ТБ томонидан дастлабки тергов ҳаракатлари олиб борилмоқда.\nБундан ташқари, П.Э.нинг аризасида кўрсатилган фуқаро С.Р. 2021 йил 13 январь куни ўзининг Каттақўрғон туман “Саройқўрғон” маҳалласида жойлашган уйида вафот этгани аниқланган.\nФуқаро С.Р. нинг ўлим сабабларини аниқлаш юзасидан Каттақўрғон туман прокуратураси томонидан терговга қадар текшириш ҳаракатлари олиб борилмоқда.\nШунингдек, 2021 йил 14 январь куни Каттақўрғон шаҳар прокуратурасига фуқаро С.С. ариза билан мурожаат қилиб, унда вояга етмаган фарзанди П.Э. 10 январь куни уйидан номаълум томонга чиқиб кетиб, қайтиб келмасдан бедарак йўқолганини билдирган.\n11 Май 13:12 41275\n11 Май 19:18 38666\n12 Май 14:42 28953\n11 Май 15:01 25236


ПСЖ футболчиси: Қишки трансферлар очилишини сабрсизлик билан кутяпман\n25 декабрь, 2018, 23:03\nУ тезроқ бошқа жамоага ўтмоқчи.\nПСЖ ҳужумчиси Хесе Родригес қишки трансферлар деразасиининг очилишини сабрсизлик билан кутаётганини айтди.\n“Футболни жудаям соғиндим ва имкон қадар тезроқ майдонга тушмоқчиман. Ҳозир эса қишки трансферлар деразаси очилишини сабрсизлик билан кутяпман. Агар адашмаётган бўлсам оҳирги марта деярли бир йил олдин, апрелда майдонга тушганман. Аммо ўшанда ҳам тўлиқ ҳаракат қилмаганман”, - дейди испаниялик футболчи.\nЭслатиб ўтамиз, Хесе ПСЖ сафига 2016 йил “Реал”дан кўчиб ўтган эди. У шундан сўнг "Лас-Пальмас" ва "Сток Сити" клубларида ижара асосида тўп сурди, аммо уларнинг ҳеч бирида асосий таркибга кира олмади. У жорий мавсум Франция чемпионатида бирорта ҳам ўйинда майдонга тушгани йўқ.


ОЧЛ: «Насаф» Қатарда йирик ҳисобда енгилди\n13.03.2018 23:58 | Ҳалқаро майдон\nҚаршининг “Насаф” жамоаси ОЧЛ гуруҳ босқичининг 4-турида сафарда йирик ҳисобда ютқазиб қўйди. Жаҳонга машҳур футболчи Хави тўп сураётган Қатарнинг “Ал Садд” клубига қарши майдонга тушган қаршиликлар ўз дарвозаларидан жавобсиз тўртта тўп ўтказиб юборишди.\nУшбу жамоаларнинг Қаршида кечган дастлабки ўйинида Рўзиқул Бердиев шогирдлари ажойиб хатти-ҳаракатлари, қолаверса мухлисларининг далдаси эвазига рақибларини мағлуб этишнинг уддасидан чиққандилар, Доҳада эса бунинг акси бўлди...\n“Ал Садд” (Қатар) – “Насаф” - 4:0.\nДоха. “Жассим Бин Ҳамад” стадиони.\nҲакамлар: Аҳмад Ал Кафф, Абубакр Аламри, Рашид Ал Гайти (барчаси Уммондан).\n“Ал Садд”: Саад Алшийб, Педро Мигел, Ҳамрун Жугурта, Хави (Ҳасан Ал Ҳайдос, 60), Бағдод Бунеджа, Ҳамид Исмоил, Абдулкарим Ҳасан, Буалим Хоки, Салим Али Алхажри, Аҳмад Суҳайил (Ёсир Абубакр, 81), Акром Афиф (Али Асадалла, 74).\n“Насаф”: Санжар Қувватов, Азизжон Ғаниев, Одилжон Ҳамробеков, Бобир Абдухолиқов, Шароф Муҳитдинов, Игорь Голбан, Ислом Рашидхонов (Жаҳонгир Алиев, 66), Славко Лукич, Драган Черан (Ислом Кенжабоев, 21), Жасур Ҳасанов (Санжар Рашидов, 78), Умарбек Эшмуродов.\nГоллар: Хави (3), Абдулкарим Ҳасан (15),Бағдод Бунеджа (43), Жугурта Ҳамрун (70).\nОгоҳлантириш: Ж.Ҳасанов (45).\nНазоратчи - Виктор Колпаков (Қирғизистон).\nКомиссар - Абдулғаффор Абдулҳамад (Мальдив ороллари).


“Бунёдкор” ОЧЛда кетма-кет тўққизинчи бор иштирок этади - Спорт UZ - Скачать музыку бесплатно новинки музыки 2016-2017\nТошкентнинг “Бунёдкор” жамоаси қитъамизнинг клублар ўртасидаги энг нуфузли мусобақаси – Осиё Чемпионлар лигаси турнирининг гуруҳ босқичида кетма-кет тўққизинчи бор иштирок этмоқда.Бу борадаги рекорд кўрсаткич Тошкентнинг бошқа бир жамоаси “Пахтакор”га тегишли бўлиб, “шерлар” 2003/04-2013 мавсумлар давомида кетма-кет ўн маротаба мусобақада узлуксиз иштирок этишган. Демак, “Бунёдкор” бу борадаги рекордни такрорлашга яқин.Мусобақанинг гуруҳ босқичини муваффақиятли ўтказиб, кетма-кет “плей-офф”га йўлланма олиш борасидаги рекорд кўрсаткич “Бунёдкор” ва Саудия Арабистонининг “Ал-Ҳилол” жамоаларига тегишли. “Қалдирғочлар” 2008-2014, “босс”лар 2009-2015 йиллар оралиғида мунтазам равишда етти мавсум гуруҳ босқичидан қоқилишларсиз ўта олган. “Ал-Ҳилол” жорий мавсумда ҳам гуруҳ босқичидан “эсон-омон” ўта олса, бу борадаги мутлақ рекордчига айланиб олиши мумкин.“Бунёдкор” ОЧЛда кетма-кет тўққиз мавсум иштирок этаётгани ўзига хос эътиборга молик жиҳатдир. Шунингдек, “қалдирғочлар” гуруҳ босқичи доирасида шарқ ва ғарб минталарда бир неча мавсумлар давомида қатнашган ягона клубдир. “Бунёдкор” турнир давомида (ҳозирча) 68та учрашув ўтказди. Шуларнинг 26тасида ғалаба, 18тасида дуранг ва 24тасида мағлубият қайд этган. Тўплар фарқи – 82:81. 2016“Плей-офф”даги рақиб: “Ал-Шабаб” (БАА)Гуруҳдаги рақиблар: “Ал-Наср” (Саудия Арабистони), “Зоб-Аҳан” (Эрон), “Лаҳвия” (Қатар)Кўрсаткич: 1та ўйин, 1та ғалаба. Тўплар фарқи – 2:0 (ҳозирча)Натижа: Гуруҳ босқичи (ҳозирча) 2015“Плей-офф”даги рақиб: “Ал-Жазира” (БАА)Гуруҳдаги рақиблар: “Ал-Наср” (Саудия Арабистони), “Персеполис” (Эрон), “Лаҳвия” (Қатар)Кўрсаткич: 7та ўйин, 1та ғалаба, 1та дуранг, 5та мағлубият. Тўплар фарқи – 4:8Натижа: Гуруҳ босқичи 2014Гуруҳдаги рақиблар: “Ал-Фатеҳ” (Саудия Арабистони), “Фулад” (Эрон), “Ал-Жаиш” (Қатар)Кўрсаткич: 8та ўйин, 2та ғалаба, 2та дуранг, 4та мағлубият. Тўплар фарқи – 7:11Натижа: Нимчорак финал 2013Гуруҳдаги рақиблар: “Бейьцзин Гоан” (Хитой), “Поханг Стилерз” (Жанубий Корея), “Санфречче Хиросима (Япония)Кўрсаткич: 8та ўйин, 2та ғалаба, 5та дуранг, 1та мағлубият. Тўплар фарқи – 7:5Натижа: Нимчорак финал 2012Гуруҳдаги рақиблар: “Аделаида Юнайтед” (Австралия), “Поханг Стилерз” (Жанубий Корея), “Гамба Осака” (Япония)Кўрсаткич: 11та ўйин, 5та ғалаба, 2та дуранг, 4та мағлубият. Тўплар фарқи – 15:16Натижа: Ярим финал 2011Гуруҳдаги рақиблар: “Ал-Иттиҳод” (Саудия Арабистони), “Персеполис” (Эрон), “Ал-Ваҳда” (БАА)Кўрсаткич: 7та ўйин, 2та ғалаба, 3та дуранг, 2та мағлубият. Тўплар фарқи – 9:9Натижа: Нимчорак финал 2010Гуруҳдаги рақиблар: “Ал-Иттиҳод” (Саудия Арабистони), “Зоб-Аҳан” (Эрон), “Ал-Ваҳда” (БАА)Кўрсаткич: 7та ўйин, 3та ғалаба, 1та дуранг, 3та мағлубият. Тўплар фарқи – 10:10Натижа: Нимчорак финал 2009Гуруҳдаги рақиблар: “Ал-Иттифоқ” (Саудия Арабистони), “Сепаҳон” (Эрон), “Ал-Шабаб” (БАА)Кўрсаткич: 9та ўйин, 4та ғалаба, 2та дуранг, 3та мағлубият. Тўплар фарқи – 10:14Натижа: Чорак финал 2008Гуруҳдаги рақиблар: “Ал-Иттиҳод” (Саудия Арабистони), “Сепаҳон” (Эрон), “Ал-Иттиҳод” (Сурия)Кўрсаткич: 10та ўйин, 6та ғалаба, 2та дуранг, 2та мағлубият. Тўплар фарқи – 18:8Натижа: Ярим финал - деб хабар бермоқда Stadion.uz нашри.


Исроилда карантин чекловлари тикланмоқда - Фуқароларга уйларидан 500 метрдан узоққа чиқиш тақиқланади — Sof.uz\nИсроилда карантин чекловлари тикланмоқда - Фуқароларга уйларидан 500 метрдан узоққа чиқиш тақиқланади\n14.09 16:33 73 Жаҳон\nИсроил ҳукумати мамлакатда коронавирус тарқалиши сабабли қаттиқ карантин чораларини кўришни маъқуллади. Қарор якшанба куни бўлиб ўтган етти соатлик ҳукумат йиғилишидан сўнг қабул қилинди, деб ёзади The Jerusalem Post.\nТакрор карантин 18 сентябрь куни соат 14:00 дан кучга киради ва уч ҳафта - 9 октябргача давом этади. Айни пайтда мамлакатда таълим муассасалари, ресторанлар, савдо ва бизнес марказлари ёпиқ бўлади. Исроил аҳолисига уйларидан 500 метрдан узоқроққа чиқиш тақиқланади. Шунга ўхшаш карантин чоралари мамлакатда март ойининг ўрталаридан май ойининг бошларига қадар амал қилган.\nЖонс Хопкинс университети маълумотларига кўра, Исроилда 156 мингдан ортиқ COVID-19 инфекцияси қайд этилган. Инфекциядан мингдан ортиқ одам вафот этди, 115 минг киши соғайиб кетди.\nЖаҳон соғлиқни сақлаш ташкилоти маълумотларига кўра, ўтган кун давомида дунё бўйлаб 307,9 мингта COVID-19 инфекцияси аниқланди - бу пандемия давридаги янги рекорд ўсиш. Дунёда коронавирус инфекциясини юқтирганларнинг умумий сони 29 миллионга яқинлашмоқда.\nИсроил takror karantin\n20.10 19:08 505 Жаҳон\nЕвропа Иттифоқида илк мамлакат локдаунни қайта тиклади\n20.10 18:45 111 Жаҳон


23:16, 19.08.2019 // 10601\nСуданда Умар ал-Башир устидан суд жараёни бошланди\nХартумда ҳарбийлар томонидан ҳокимиятдан четлатилган Суданнинг собиқ президенти Умар ал-Башир устидан суд жараёни бошланди. Суд ҳозирча собиқ президентга қўйилган коррупция бўйича айбловларни кўриб чиқмоқда, деб хабар берди «ТАСС».\nСуд мажлисига ал-Баширни ҳимоя қилиш учун 100 га яқин адвокат келган. Судланувчининг ўзи металл қафас ичига жойлаштирилган. Мамлакатни 30 йил бошқарган ал-Баширни суд биносига қуролланган ҳарбийлар зирҳланган машиналарда келтиришган.\nАл-Башир устидан суд жараёни бир неча маротаба қолдирилиб келинаётганди.\nТергов вакилининг айтишича, ал-Башир Саудия Арабистони ҳукуматидан миллионлаб доллар олганини тан олган. ОАВ маълумотларига кўра, ал-Баширнинг уйи тинтув қилинганда 6 миллион евро, 351 минг доллар ҳамда маҳаллий валютада катта миқдорда пул топилган.\nСуданда ҳарбий тўнтарув 11 апрелда юз берганди. Бунгача аҳоли мамлакатдаги харобагарчилик сабабли оммавий норозиликлар уюштириб келган. Умар ал-Баширга қарши жиноий иш намойишчиларнинг ҳалок бўлиши ва террорчиларга пул бериш айбловларини ҳам ўз ичига олган.\n14:55, 23.01.2020 // 123685\n22:20 Кеча // 105250\n16:29, 23.01.2020 // 95017\n18:44, 23.01.2020 // 77859\n19:56, 23.01.2020 // 68388


Ибн Cино бадантарбия ҳақида | www.ziyouz.uz\nБош саҳифа АжойиботларИбн Cино бадантарбия ҳақида\nБадантарбия чуқур ва кетма-кет нафас олишга мажбур қилувчи ихтиёрий ҳаракатдир. Мўътадил равишда ўз вақтида бадантарбия билан шуғулланувчи одам бузилган хилтлардан пайдо бўлган касалликлар, мизож ва илгари ўтган касалликлар туфайли юз берувчи хаcталиклар муолажаcига муҳтож бўлмайди. Бунда, албатта, ўзга тадбирлар ҳам мувофиқ ва тўғри амалга оширилиши керак. Масалан, билқувва овқат деб аталган нарсаларнинг бирортаси ҳам тўла равишда амалда озиққа айланмайди. Ҳар бирининг ҳазм бўлишида ундан қандайдир чиқинди қолади. Табиат уни чиқармоққа уринади. Лекин ёлғиз бунинг ўзи етарли эмаc, шу cабабдан ҳар бир таом ҳазмидан cўнг, албатта, чиқиндидан маълум бир қолдиқ қолади.\nБаъзи нарсалар кўп миқдорда тўпланиб, улардан кўп чиқинди йиғилади ва баданга зарарли таъсир этади. Яъни чиқинди чириса, чириш натижасида келиб чиқадиган касалликлар пайдо бўлади. Бу ҳол кучайса, мизожнинг бузилишига олиб келади. Чиқиндилар миқдори кўпайиши эса (модда билан) тўлиқлик туфайли келадиган касалликларни туғдиради. Агар чиқинди бирон аъзога қуйилса, у ерда шиш пайдо бўлади; унинг буғлари руҳ жавҳари мизожини бузади. Шунинг учун чиқиндиларни чиқариб ташлашга зарурат туғилади. Аммо чиқариб ташлаш заҳарли дорилар ёрдамидагина тўла ва яхши бўлади. Бу дорилар айни чоғда инсон табиатини сусайтиради; заҳарсиз дориларни ишлатиш ҳам одам табиатига ортиқча юк. Буқрот ҳаким айтганидек, дори ҳам тозалайди, ҳам яралайди. Шу билан бирга дори танадан керакли хилтлар ва табиий рутубатларни, шунингдек, ҳаёт жавҳари бўлган руҳнииг анчагина қисмини ҳам чиқариб ташлайди. Натижада бошқарувчи ва хизмат қилувчи аъзолар қуввати заифлашади.\nБадантарбия ўзга тадбирлар билан бирга тўғри қўлланганда гавдада тўлдирувчи нарсалар тўпланишининг олдини олувчи кучли омилга айланади. Шу билан бирга туғма иссиқликни оширади, танага енгиллик беради. Енгилгина иссиқлик пайдо қилиб, кунда тўпланувчи чиқиндиларни йўқотади. Ҳаракат чиқиндилар чиқиш йўллари томон cурилишини осонлаштириб, вақт ўтиши билан уларнинг тўпланиши олдини олади. Ҳаракат туғма иссиқликни кўпайтириб, бўғин ва пайларни мустаҳкамлайди. Таъсир қилиш ва чет таъсирларга бардош бериш қобилияти ошади. Чиқиндилар камайиши билан аъзолар овқатни яхши қабул қила бошлайди. Тортувчи қувват ҳам ҳаракатланади, аъзолардаги тугунлар ечилади ва юмшайди, турли рутубатлар суюқлашади, тешикчалар кенгаяди.\nБадантарбия билан шуғулланмай қўйган киши ингичка оғриқ касалига учрайди, чунки ҳар бир аъзо учун ҳаёт қуроли бўлган туғма руҳни тортиб келтирувчи ҳаракатни тарк этиш натижасида аъзолар заифлашади. Ўзаро тортишиш, мушт билан туртишиш, ёйдан ўқ отиш, тез юриш, найза отиш, бирор нарсага ирғиб осилиш, бир оёқда сакраш, қиличбозлик, найзабозлик, отда юриш, икки қўлни силкитиш бадантарбия турларидир. Бунда одам оёқ учида туриб, қўлларини олдин ва орқага чўзиб тез ҳаракат қилади.\nНозик ва енгил бадантарбия турларига эcа арғимчоқда учиш, беланчакда тик ҳолда ё ётиб учиш, қайиқ ё кемада сайр қилиш киради. От ва туяга миниш, кажава ва аравага тушиш кучлироқ ҳаракатларга киради. Майдоннинг у четидан бу четига тез ҳаракат билан бориб, орқаси билан қайтиш ва ҳар сафар юриш масофасини майдоннинг ўртасида туриб қолганига қадар камайтириш ҳам кучли ҳаракатлардандир. Ўз сояси билан олишиш, чапак чалиш, сакраш, найза учи билан санчиш, катта ва кичик курралар билан човгон ўйнаш, копток ўйнаш, кураш, тош кўтариш, қувлашиш ва чопаётган отни жиловидан тортиб тўхтатиш ҳам шу турга киради.\nКураш турлари бир неча: икки курашувчининг ҳар бири ўз рақибининг белбоғидан ушлаб ўзига тортади, шу билан бирга курашувчи ўз рақибидан қутилиш чорасини қилади. Иккинчиси эса, уни қўйиб юбормасликка ҳаракат қилади. Ўки икки курашувчидан бири иккала қўли билан иккинчисини маҳкам қучоқлаб ўзига тортади ва ёнга ағдаради, бу вақтда биринчи курашувчининг ўнг қўли остидан ўтиши керак, улар гоҳ қадларини тиклаб, гоҳ эгиладилар. Кўкрак билан зарбани қайтариш, иккинчи бир кишининг бўйнидан ушлаб пастга эгиш, бир-бировининг оёқларини ўз оёқлари билан чалиштириб, чалиб ёки оёқлари билан иккинчисининг оёқларини йириб қилинадиган ва полвонлар ишлатадиган ҳаракатлар ҳам кураш турларига киради.\nГавданинг ҳар бир қисми учун махсус ҳаракатлар бор. Қўл ва оёқ ҳаракатлари маълум. Кўкрак ва нафас аъзолари ҳаракатлари қуйидагича: киши товушини гоҳ пасайтириб, гоҳ ўртача ёки кучли овозда оғиз, тилча, тил ва бўйиндаги аъзоларини ҳаракатлантиради; натижада ранг яхшиланиб кўкрак тозаланади. Ҳаракатлар турига пуфлаш ва нафасни ушлаб туриш ҳам киради. Бу бутун танага доир ҳаракат бўлиб, ундаги йўлларни кенгайтиради.\nҲар бир киши ўзига моc ҳаракат танлаши керак. Беланчакда учиш каби енгил ҳаракат иситмадан ҳолсизланган кишилар учун, ҳаракат ва ўтиришга қурби етмайдиганлар учун мувофиқ. Бу ҳаракат эндигина бетобликдан тузалган кишиларга, харбақ ва бу каби кучли сургиларни ичиб кучсизланганларга ва кўкрак-қорин тўсиғи касалларига мувофиқдир. Агар одам секин тебратилса, уни уйқу боcади, ундаги ел тарқалади. Бу ҳаракат бош касалликларидан келиб чиққан паришонлик ва тез унутиш, иштаҳани очиш ва табиатни уйғотиш учун ҳам фойдали.\nАравада орқасини олд томонга ўгириб ўтириш кўзи заиф ва хира кишиларга фойдали. Қайиқ ва кемаларда соҳилга яқин ерларда сайр қилиш ҳам фойдали. Агар тебранишдан кўнгил айниб, кейин босилса, бу меъда учун фойдалидир. Таом ҳазм қилиш аъзолари бадантарбияси бутун тана бадантарбиясига мувофиқдир. Кўзни эса, майда буюмларга тикилиб қараб, вақти-вақти билан юқоридаги нарсага тез кўз югуртириш билан ҳаракат қилдирилади. Эшитиш жуда паст овозлар, баъзида кучли товушларни эшитиш билан тарбияланади. Шунингдек, cуст аъзоларни ортиқча ҳаракат қилдиришдан сақланиш лозим. Масалан, оёқ веналари кенгайган киши ҳаракатнинг кўпини бўйин, бош, қўлларга кўчирcин. Шунда гавданинг юқори қиcмидаги ҳаракат оёқларга ҳам таъcир этади.\nБадантарбияни бошлаш вақтида тана тоза бўлиши, ички аъзо ва томирларда ёмон, етилмаган каймуслар бўлмаслиги керак, бадантарбия буларни бутун гавдага тарқатиши мумкин. Кеча ейилган овқат меъдада, жигар ва томирларда ҳазм бўлган, кейинги овқатни қабул қилиш фурсати яқинлашган бўлиши керак. Қорни тўқ кишининг бадантарбияcи қорни оч киши бадантарбияcидан яхшироқ. Мўътадиллик бадантарбия учун энг яхши ҳолат. Баъзан иссиқ ва қуруқ мизожли киши бадантарбия қилиш натижасида оғриши мумкин. Агар уни тўхтатса, тузалади.\nБадантарбия билан шуғулланувчи, аввало, ичак ва қовуқдаги чиқиндиларни чиқариб ташлаши, кейин ҳаракат қилиши керак. Гавдани тайёрлаш учун аввал уни қаттиқ мато билан ишқалаш керак, бундан киши табиати уйғониб, тери тешиклари кенгаяди. Ундан кейин чучук мой билан гавдани ишқалаб, аста-секин кучcиз уқалашга ўтилади ва cўнг бадантарбияга киришилади.\nБаҳорда бадантарбия учун энг мувофиқ вақт тушга яқин бўлиб, ўртача ҳароратли уйда қилиниши керак. Ёзда эса бадантарбия эртароқ вақтга кўчирилади. Қишга келсак, овқатнинг ҳазм бўлиши ва чиқиндиларнинг чиқарилиши жиҳатидан, юқорида айтганимиз каби, энг мос вақт топилиб, бадантарбия қилинади.\n← Аввалги Аввалги Латиф Маҳмудов (1935)\nКейинги → Кейинги: Абдулҳамид Абдуаҳад ўғли. Адашган фикр (ҳикоя)


“Гулшан”ликлар нимадан норози? | O'zLiDeP\nёхуд қоғозда қолиб кетаётган мурожаатлар қачон ҳал этилади?\nO‘zLiDeP Қашқадарё вилоят Кенгаши Ғузор туманидаги “Гулшан” МФЙ аҳолиси учун сайёр қабул ўтказди.\nУчрашув давомида фуқаролар томонидан 20 га яқин турли мазмундаги мурожаатлар келиб тушди. Мурожаатларнинг аксарият қисми жойида ҳал этилди, қолганлари бўйича мутасаддиларга кўрсатма ва топшириқлар берилди.\nМаълум бўлишича, “Гулшан” МФЙ илгари Яккадарахт, Эскибоғ, Ёнқишлоқ, Чақар МФЙларига бўлинган. Мазкур ҳудудларда 45 минг аҳоли истиқомат қилган. Эътиборлиси, кўп маҳаллалар газдан бенасиб қолаётган бир вақтда, ҳудуд аҳлига газ доимий тарзда ажратиб берилган. Аммо...\n“Саксон йилдан буён шу маҳаллада яшайман. Бундан йигирма йил аввал, маҳалладошлар билан кенгашиб, газ қувурларини хашар йўли билан тортиб келган эдик. Бугунга келиб, ҳар ким ўзбошимчалик билан газ қувури тортиб кетаверди, мутасаддилардан ҳеч бири “нима қиляпсан?” демади. Энг ачинарлиси, ўғринча газни тортиб борганлар, ножўя мақсадларда ҳам газдан фойдаланиб ётибдию, “счётчик” қўйиб, қонуний фойдаланадиганга газ йўқ. Устига-устак йўқ газ учун пул тўлаймиз. “Қашқадарё газ таъминот” ҳудудий филиалига тартибга олиб беринглар, давлат бундан қанча зарар кўряпти” дея мурожаат қилдик, лекин бизни эшитишмади”, – деди эскибоғлик Эргаш бобо.\nТаъкидлаш керак, қачонки, мутасаддилар аҳоли мурожаатини эшитса, шундагина халқ билан давлат ташкилотлари ўртасида ишонч ҳосил бўлади. “Қашқадарё газ таъминот” ҳудудий филиали мутасаддилари эса фуқароларнинг ҳақли эътирозларини инобатга ҳам олмаган. Аҳолининг айтишича, бу эътиборсизлик айрим шахслар учун қўл келиб, газдан ноқонуний фойдаланилиши эвазига, қанчадан қанча табиий бойлик ножўя сарф этилмоқда.\n“Юртбошимиз томонидан амалга оширилаётган ислоҳотларни кўриб, шу кунларга етказганига шукрона келтирамиз, – дейди “Чақар” маҳалласида яшовчи Абдуқаххор Тангриев. – Доим қўлимиз дуода, боиси қиш ойларида чироқсиз жуда қийналган кунларимиз ҳам бўлган. Илгари кунига атиги уч соат чироқ берилар эди. Яратганга шукр, ҳозир чироқ муаммо бўлмай қолди. Шу боис, муаммоларни ҳал этса бўлар экан деб, жамоат муаммолари юзасидан тегишли ташкилотларга мурожаат қилдик. Лекин мутасаддилар “бажарамиз, қиламиз” дейишдан нарига ўтмайди”.\nСайёр қабулда шунингдек, газдан ҳисоблагичларсиз фойдаланиб келаётган хонадонларга газ ҳисоблаш ускуналарини ўрнатиш, эскирган, кам қувватли трансфарматорларни юқори қувватли трансфарматорларга алмаштиришга оид қатор мурожаатлар келиб тушди. Қабул якунида мурожаатларни ижобий ҳал этиш бўйича муҳим вазифалар белгилаб олинди.\nЖовлиев Улуғбек O`zLiDeP Қашқадарё вилояти Маъмурий-хўжалик ишлари бўлими мудири2019-08-22 15:30:17\nXalq qaysi partiyaga o`z dardini aytishni va uni joyda hal qilib bera olishini yaxshi biladi...\nOlimova Nargiza2019-08-16 18:25:39\nO'zlidep siyosiy maydonini o'z o'rnini topib bormoqda chekka qishloqlarga borib masalalarni yoritib kelmoqda tobora yuksalib kelayotgan partiyalardan biridir.\nМалика Аҳмедова 2019-08-16 17:55:15\nЖойларда ўтказилаётган депутатлар ишторикидаги сайёр қабуллар натижасида фуқароларнинг муаммолари ижобий ҳал этилмоқда.


08:29 / 04.10.2017 | Bobur | 4357\nАссалому алайкум! Ҳурматли устозлар, мeн ўзимизни оилавий дўконимизда акаларим билан ишлайман. Пeшин ва аср намозларига чиқиб кeлишим уйимдагиларга малол кeлиб мeни кўп уршишяпти, “иш вақтида чиқма уйга кeлиб ўқийвeр” дейишади. Уларга ҳар намозни ўз вақти борлигини тушунтиравeриб чарчадим. Отам ҳам “мeнга ақл ўргатма шунақа одамлар бор намоз ўқимай ичса ҳам сeндан савоби кўп” дeб мeни жeркиб, сўкиб кeтади. Онам акаларим ҳам уларга қўшимча хeч қайси бири намоз ўқимагани учун, бунинг фарзлигига бапарво бўлиб бўлмаслигини тушунтириш учун қанча уринмай бeфойда. Ҳатто Қуръон ва ҳадислардан, сизларнинг бeрган жавобларингиздан ҳам уриниб кўрдим. Улар билан бу борада кeлишолмаябман, ҳатто закот бeриш кeраклиги хақида ҳам жуда қаттиқ хафалашиб қолгандим. Ўзларини айтишича мeн соғ одамлар қаторига қўшишмас экан, китоб ўқийвeриб билганларимга амал қилишга ҳаракат қилиб юрганларим учун миям айниб қолган экан. Аслида дардимни Раббимдан бошқасига айтишни хоҳламайман, лeкин нима қилай маслахат бeринглар, мeни ҳeч ким тушунмаяпти?!\nВа алайкум ассалом! Бардавом ва мустаҳкам бўлинг. Ҳасан Басрий раҳматуллоҳи алайҳ “Агар саҳобалар тирилиб келсалар сизлар уларни динга амал қилишларини кўриб мажнун деб ўйлар эдинглар. Улар эса сизларни кўриб "Булар мусулмон бўлмасалар керак” деб ўйлашар эди"– деганлар. Саҳоба розияллоҳу анҳумларнинг томонида бўлганингиздан хурсанд бўлинг. Валлоҳу аълам!\nАдамнинг ўрниларига ошга бориш\nикки марта учталок\nиккинчи аелнинг масаласи\nЭр вафот этса қайнота маҳрам бўладими?\nНикоҳни қайта қайта оқиттириш!!!\nЭрнинг аёлига бўлган мухаббати йиллар ўтиб камаядими?\nКўп жанжаллашардик талоқ тушганми\nЕтим нафакаси масаласи\nАёлни тўғри йўлга солиш\nҚиз болага ваъда бериб қилмаса хафа бўлса нима қилиш керак?


МТВ янги жойларда автобуслар асосида мобил (ҳаракатланадиган) МТМни ишга туширди\nРеспублика бўйича 98 та маҳаллалардаги 4.7 минг болалар мактабгача таълим доирасида қамраб олинади.\nТошкент – ўтган йилнинг куз ойида Мактабгача таълим вазирлиги мобил МТМ бўйича пилот (синов) лойиҳа натижаларини сарҳисоб қилди. 2019 йилнинг октябрь ойида Ўзбекистоннинг 12 та вилояти ва Қорақалпоғистон Республикасига қайта жиҳозланган Isuzu автобуслари чиқарила бошланди. 93 та гуруҳ 44 та олисдаги маҳаллаларда деярли 2 минг болани мактабгача таълим билан қамраб олди.\nЛойиҳанинг синов босқичи муваффақиятли ўтгани сабабли МТВ уни давом эттириш ва кенгайтиришга қарор қилди. Автобуслар ва болалар майдончаларини қуриш грант маблағлари ҳисобига амалга оширилади.\n«Aqlvoy автобуслари – бу узоқ, бориш қийин бўлган туманлардаги болалар учун мактабгача таълимга қисқа муддатларда эришиш имкониятидир. У ерларда қамраб олиш кўрсаткичлари пастлигича қолмоқда. Республика бўйича 3.5 мингдан ортиқ маҳаллаларда давлат МТМлари йўқ, демак, болалар зарур билимлар ва мактабга тайёргарликсиз қолмоқдалар. Синов босқичида мобил МТМга катта эҳтиёж борлиги маълум бўлди. Ота-оналар бундай гуруҳларга болаларини бажонидил ёздирдилар, қўшни туманлардагилар эса, Aqlvoy автобуслари қачон келишини сўраб қолдилар, – деди мактабгача таълим вазири Агрипина Шин.\nБугунги кунда 49 та янги автобуслар ишлаб чиқариш тугатилди. Аввалги гуруҳдаги каби улар қуёш батареялари билан ёритилган, кондиционер, санузел, иссиқ ва совуқ сув, овқатни иситиш учун ошхона билан таъминланган. Таълим-тарбия жараёнида мажбурий овқатланиш ташкил қилинмаса-да, аммо енгил таомларни иситиш имконияти бор.\nРеспублика бўйлаб 98 та ўйин майдонлари қурилиши олиб борилмоқда. Улар чидамли, бақувват ва мустаҳкамлиги билан фарқланади. Тарбияланувчилар кўп вақтларини (ёмон об-ҳаво бундан мустасно) тоза ҳавода ўтказадилар, бу ерда ўйингоҳлардан ташқари машғулотлар ўтказиш учун шийпончалар ҳам кўзда тутилган. Янги намунадаги биринчи майдонча Тошкент вилоятининг Юқори Чирчиқ туманида қурилди. Янги мобил болалар боғчалари январь ойидан иш бошлайди, 2021 йилнинг баҳор ойидан эса, тўла қувватда ишга тушиши режалаштирилган. Қишлоқ туманларида Aqlvoy гуруҳи болалар боғчаси йўқ жойларни оз бўлса-да, мактабгача таълим билан қамраб олади.\nМобил МТМ тарбиячилари қўшимча таълим оладилар, шу жумладан биринчи тиббий ёрдам кўрсатиш курсларини ҳам ўқийдилар. Мобил гуруҳларга қатнаш бепул.\n2021 йилда автобуслар асосида ташкил этиладиган мобил гуруҳлар мавжуд туманлар рўйхатини Ўзбекистон Мактабгача таълим вазирлиги ҳаволасидан кўриш мумкин.\nҲУРМАТЛИ ОТА-ОНАЛАР ВА МТМ ХОДИМЛАРИ!\nЎзбекистон Мактабгача таълим вазирлиги сизга коронавирусга қарши кураш бўйича республика махсус комиссияси мактабгача таълим муассасаси раҳбарияти ва ходимлари томонидан зарур хавфсизлик чоралари таъминланган ҳолда, «яшил» ва «сариқ» зоналардаги мактабгача таълим муассасалари фаолиятини қайта тиклаш тўғрисида қарор қабул қилганига оид хабар беради. Ҳозирги кунда ишчи гуруҳ таркибига Ўзбекистон Республикаси Мактабгача таълим вазирлиги, Ўзбекистон Республикаси Соғлиқни сақлаш вазирлиги ҳузуридаги Санитария-эпидемиологик осойишталик агентлиги, шунингдек, UNICEF ва Жаҳон соғлиқни сақлаш ташкилоти каби халқаро ташкилотлар киритилган, МТМ фаолиятини тиклашга талаблар кўрсатиб ўтилган қоидалар ишлаб чиқилмоқда. Мактабгача таълим вазирлиги МТМларни очишга оид шартларни қўшимча равишда маълум қилади.\nБарча зарурий хавфсизлик чоралари билан таъминланган хусусий боғчалар 2020 йил 15 июндан ишга тушишлари мумкин.\nҲозирги вақтда Мактабгача таълим вазирлигида давлат МТМлари фаолиятини тиклашда хавфсизлик чоралари билан таъминлангани ва уларнинг шаклланишига шароит яратилгани, шу жумладан МТМда болалар овқатланишини ташкил этиш учун маҳсулотлар сотиб олиш, зарурий ҳимоя ва дезинфекция воситаларини ўрнатиш, шунингдек, МТМ ходимларини меҳнат таътилидан чақириб олиш каби ташкилий масалаларга оид зарурий расмийлаштириш бўйича ишлар олиб борилмоқда.\nБолалар хавфсизлигини таъминлаш – ҳозирги пайтда МТМ ходимлари ва раҳбарияти олдида турган муҳим вазифа. Шунинг учун Мактабгача таълим вазирлиги МТМ тарбияланувчилари учун хавфсизлик шароитларини яратиш билан боғлиқ барча ташкилий ишлар маълум вақт олишига тушуниш билан муносабатда бўлиинигизни сўрайди. Давлат МТМларини очиш 15 июндан 1 июлгача график асосида амалга оширилади, ҳозирги вақтда Мактабгача таълим вазирлиги уларнинг сифатли ва хавфсиз фаолият юритиши учун барча омилларни ишлаб чиқмоқда.\nГрафик Мактабгача таълим вазирлиги сайтида эълон қилинади.\nСиздан карантин чораларини юмшатиш даврида ҳушёр, эҳтиёткор бўлишни унутмасликни, коронавирусга қарши кураш бўйича Ўзбекистон республика махсус комиссиясининг кўрсатмаларига риоя этиш, ўзингиз ва яқинларингизнинг соғлиғига ғамхўрлик қилишингизни ўтиниб сўраймиз.Агар сизни ёки фарзандингизни юқори ҳарорат, нафас сиқиши, қуруқ йўтал, лоҳаслик безовта қилса, дарҳол врачга мурожаат қилинг ва МТМ ходимларига хабар беринг.


Ўзбекистонлик фотосуратчи Руслан Рахматовнинг Black is Shadow фотолойиҳаси (фото) | suxan.uz\nМашхур теглар Тег 2 Тег 1 Голливуд Шавкат Мирзиёев Барселона\nМашхур теглар Тег 2 Тег 1 Голливуд\n«Уч бақалоқ» фильмида шаҳзода Туттига ким овоз берганини биласизми?\nДунёнинг энг ажойиб таълим муассасалари (суратлар)\nЧалкашиб кетган ғаройиб суратлар\nРассом Ҳақиқий суратларни фантастик ижодга айлантирди\nҲақиқат ва хаёл уйғунлиги акс этган ғаройиб суратлар (фотогалерея)\nИжтимоий тармоқлардаги энг чиройли туркман қизлари (суратлар)\nОрол денгизи кеча қандай эди?\nДунёдаги энг арзон хусусий самолёт\nТурли мамлакатларда келин-куёвга қанча тўёна берилади? (фотогалерея)\nЎзбекистонлик фотосуратчи Руслан Рахматовнинг Black is Shadow фотолойиҳаси (фото)\nЎзбекистонлик фотосуратчи Руслан Рахматов Black is Shadow («Қора — бу соя») фотолойиҳасини тақдим этди.\nBlack is Shadow — турли ёш, касб ва дин вакиллари акс этган суратлар кетма-кетлигидан иборат. Жанр бўйича бу портрет, ғояси бўйича эса чеҳраларда акс этган ҳикоялардир. Лойиҳа иштирокчилари Тошкентнинг оддий фуқаролари, шунингдек, пойтахт меҳмонлари. Аммо лойиҳа қатнашчилари орасида таниқли шахслар ҳам бор. Улардан бири Ўзбекистондаги UNICEF ваколатхонаси раиси Роберт Фудерич бўлса, бошқаси хонанда Динейрадир.\nОдатда суратлардаги юзлар гўзаллик ва ҳашамат борасида мусобақалашади, аммо лойиҳада фотосуратчи ўзига хос белгилардан минимум даражада фойдаланган. Ҳикояларни бизга кўзлар ва энг асосийси, суратларга сингдирилган ҳис-туйғулар сўзлаб беради.\nРуслан Рахматов — фотосуратчи, кўплаб фото ва медиалойиҳалар муаллифи ва иштирокчиси, улар орасида шахсий фотосуратлар кўргазмаси (2012 йил), «Чорраҳалар. Street art» медиалойиҳаси (2013 йил), Black is Shadow кўргазмаси (2015 йил) ва бошқалар бор.\nЎзбекистонлик фотосуратчи Руслан Рахматовнинг Black is Shadow фотолойиҳаси (фото) Автор admin средний рейтинг 4/5 - 2 рейтинги пользователей\nБез рубрики · Маданият\nШри-Ланкада қоғоздан ясалган полициячига пора беришга урунганлар ҳибсга олинди (видео)\nЛе-Буржеда энг йирик авиашоунинг очилишидан суратлар\nГонконглик бойлар фарзандлари ота-онаси топган маблағни нимага сарфлайди? (суратлар)\nМеҳмонхонани эслатадиган қамоқхоналар (суратлар)\nЎзбек дўппилари АҚШ архивларида (суратлар)\nДунёнинг энг гўзал масжидлари. Рўйхатда Бибихоним масжиди ҳам бор (суратлар)\nМашҳур қаҳрамонларнинг болалигини ўйнаган актёрлар ҳозир қандай кўринишда? (фотогалерея)\n«Эгизак» юлдузлар (суратлар)\nШавкат Мирзиёев Марказий Осиёлик президентлар даврасида\n@SuxanUz Твиттерига обуна бўлиш\nСайт яратиш Light Solutions\nБарча ҳуқуқлар ҳимояланган © 2015 - 2017 Suxan.uz


Маълумки, юртимизда навқирон авлодга пухта билим бериш жараёнида уларга чет тилларни ўргатиш масаласига ҳам устувор вазифа сифатида эътибор қаратилмоқда. Давлатимиз раҳбарининг 2012 йил 10 декабрдаги “Чет тилларни ўрганиш тизимини янада такомиллаштириш чора-тадбирлари тўғрисида”ги қарори бу йўналишда янги босқични бошлаб берди.\nУшбу қарорга асосан, узлуксиз таълим тизими доирасида чет тилларни ўрганишдаги давлат таълим стандартлари, ўқув режалар ва дастурлар такомиллаштирилди. Хорижий тиллар бўйича дарслик ҳамда ўқув-услубий мажмуаларни модернизациялашга оид “Presett” дастури асосида интеграллаштирилган ўқув режа ва дастурлар амалиётга жорий этилмоқда. -Шунингдек, ўқув адабиётлари ҳамда дарсликлар яратилди.\nТаълим муассасаларида чет тилларни ўқитишнинг моддий-техник базасини мустаҳкамлаш бўйича халқаро тажрибани эътиборга олган ҳолда, хорижий тил кабинетига оид жиҳозлаш меъёрлари ишлаб чиқилди. Яъни Тошкент ахборот технологиялари университети олимлари томонидан яратилган “Lingvo X” дастури тажрибадан ўтказилди. Дастур ёрдамида локал тармоқдаги компьютер синфи лингафонли компьютер синфи сифатида фаолият кўрсатади. Жанубий Кореянинг KOIKA ташкилоти билан Жаҳон иқтисодиёти ва дипломатия ҳамда Ўзбекистон давлат жаҳон тиллари университетларининг ўқув лабораториялари базасини мустаҳкамлашга кўмаклашиш бўйича ҳамкорлик йўлга қўйилди.\nТаълим тизимида чет тилларни ўрганишни оммалаштириш борасида халқаро ташкилотлар ҳамда хорижий таълим муассасалари билан ҳам самарали ҳамкорлик алоқалари ўрнатилган. Хусусан, Ўзбекистон давлат жаҳон тиллари университети ҳамда Британия Кенгаши томонидан ишчи гуруҳи тузилди.\nМазкур рукндаги бошқа мақолалар: « Хусусиятларини узоқ вақт йўқотмайди\tИлғор ғоялар — амалиётга »


Бухорода умумий қиймати 125 млрд 304 млн сўм бўлган лойиҳалар тақдим этилди - Халқ сўзи\n12:29 03 Май 2019 Жамият\nБухорода умумий қиймати 125 миллиард 304 миллион сўм бўлган, шундан 7 миллион 406 минг АҚШ долларидан ортиқ тўғридан-тўғри хорижий инвестиция ва кредитлар иштирокидаги лойиҳалар тақдим этилди. Бу ҳақда вилоят ҳокими матбуот хизмати раҳбари Олим Жўраев хабар берди.\nБилдирилишича, ўтказилган мазкур тақдимотда вилоятнинг шаҳар ва туманларида амалга оширилиши режалаштирилган 18 та истиқболли лойиҳалар кўриб чиқилган. Лойиҳаларда асосан, хизмат кўрсатиш объектларини барпо этиш, қишлоқ хўжалигида янгича инновация ва технологияларни жалб этиш орқали ерлардан унумли фойдаланиш, чорвачилик ва паррандачилик кластерларини яратиш кўзда тутилган.\n- Бухорода саноатни ривожлантириш, қишлоқ хўжалиги маҳсулотларини етиштиришни янада кўпайтириш ва уни қайта ишлашни кенгайтириш, маҳсулотларнинг экспортини ошириш биринчи галдаги вазифа. Айниқса, бу ушбу маҳсулотлар билан аҳолини узлуксиз таъминлаш, пировард натижада халқнинг турмуш даражасини юксалтиришда муҳим аҳамият касб этади. Тақдим этилган истиқболли лойиҳаларни амалга оширилиши натижасида 451 та янги иш ўринлари яратилиши кўзда тутилган. Бу шунча оила муҳим даромадга эга бўлади, деганидир. Ҳудудларнинг иқтисодий салоҳиятидан келиб чиқиб, тақдим этилган ҳар бир йирик истиқболли лойиҳалар орқали ташаббускор тадбиркорлар ҳар томонлама қўллаб-қувватланади,-деди вилоят ҳокими Ўктам Барноев лойиҳалар билан танишар экан.\nТақдимотда таклиф этилган лойиҳалардан бири - Бухоро шаҳрида қурилиши режалаштирилаётган “Султан Техно Гроупс” МЧЖга қарашли шиша маҳсулотини қайта ишлаш корхонасидир. Умумий қиймати 9 миллиард 240 миллион сўм бўлган мазкур лойиҳанинг асосий қисми ташаббускорнинг ўз маблағлари, шунингдек, “Ҳамкорбанк” томонидан ажратилиши кўзда тутилган 504 миллионлик имтиёзли кредит маблағи ҳисобидан амалга оширилади. Лойиҳа тўла қувват билан ишлайдиган бўлса, 40 та янги иш ўринлари яратилади.


Эркак ўқитувчилар нега мактабни тарк этди? – mulkdor.com\nJune 6 2018, 04:06 ЖамиятИлм-фанМақолалар\nФарида Хайрулла қизининг «Xabar.uz» сайтида чиққан «Хавотир» деган мақоласиниқизиқиб ўқидим. Мен таълим соҳаси билан умуман алоқаси йўқ одамман. Ҳозирги кунда эркак ўқитувчилар камайиб кетаётганининг асосий сабабларини ҳаётимда бўлиб ўтган воқеалардан келиб чиқиб айтмоқчиман. Онам ўқитувчи. Отам ҳам бир пайтлар ўқитувчи бўлган. Отамнинг фикрлари ва хаётининг бир даври ҳозир эркак ўкитувчилар нега йўқ бўлиб кетишига мисол бўла олади. Демак:\nЧет элга иш излаб кетиш. Бу муаммонинг бошланғич даври тахминим бўйича 17 йил илгари авж ола бошлаган. Асосан Россияда зўр даромадли иш топиш анча осон булган. Бир ойлик маошидан 10-20 баробар кўп пул жўнатаётган шеригини кўрган ўқитувчи қандай хотиржам дарс ўтади? У ҳам шеригидан маслаҳатни олиб, иш оғир бўлса ҳам юқори ойлик олгани жўнаб кетади.\nОйлик маош камлиги. 17 йил илгари бошланган мўмай пул топиш даври 10 йилча давом этди. Бу пайтда Россиядаги «доллар»нинг таги кўрина бошлайди. Кўплари ортга қайтишга мажбур бўлишди. Мактаб ёки лицейга қайтиб келишди. Қарашсаки, ойлик жуда паст. Яна бошқа йўналишлар қидира бошлашди.\nҚоғозбозлик. Ҳеч кимга сир эмас, ҳозирги кунда эркак ўқитувчиларнинг ҳам, аёл ўқитувчиларнинг ҳам бирдек асабини ўйнайдиган таълим тизими мавжуд. Онамнинг бу тизимдан кунда нолишларини, лекин мажбур ишлаётганини эшитавериб менинг ҳам таълим тизимига муносабатим ёмонлашган.\nКамситиш. Мисол учун онангиз, опа-синглингиз, турмуш ўртоғингиз ёки қизингиз, хуллас барча оила аъзоларингиз бировнинг кўчасини, домининг подъездини текинга тозаласа, унинг устига уй эгаларидан устидан кулгандай гаплар эшитса, қисқа қилганда бировларга XXI аср қули бўлса, сизга қандай таъсир қилади? Пахта теримини-ку айтмаса ҳам бўлади. Агар оила аъзоларингизнинг ўрнида сиз бўлганингизда шу камситишларга эркак бўлиб чидай олмас эдингиз. Бу воқеаларни оддий халқ кўриб, ҳатто латифа ҳам тўқиган.\nБир ўқитувчи ўқувчига танбеҳ бериб: «Қачон одам бўласан? Ундан кўра яхши ўқиб, олий маълумотли бўлсанг–чи», – деса, ўқувчи: «Кейин сизга ўхшаб кўча супуриб юраманми?», —дер эмиш…\nҚачонки тепса тебранадиган ва ўзбошимча раҳбарлар. Ўқитувчи Дианахоннинг ўлими барчанинг кўзини очди. Охири ҳамма нарсанинг бўладигани бўлиб, ҳурматли президентимизнинг битта буйруғи билан тўхтади. Агар шу буйруқ берилмаганида бу ҳолат качонгача давом этарди? Яна неча кишининг ўлими керак эди? Раҳбарларнинг ўз қўл остидаги муаллимларнинг камситилишига жим қараб турганига шу пайтгача ҳайронман. Шунча гап-сўздан кейин яна кўчаларни тўлдириб юрган ўқитувчиларни кўриб ҳафсаланг пир бўлади киши.\nБу муаммолар қачон ҳал бўлади-ю эркак ўқитувчилар қачон мактабга қайтади? Уларнинг қайтиши Фарида Хайрулла қизи ўз мақоласида тўғри таъкидлаганидек халқимиз учун жуда муҳим, жуда керак…\nНега таълим муаммолари мактабгача бошланади?\nФото: ЎзА Қўлимда Тошкент аҳолиси ҳақидаги 2013 йил январига оид аниқ демографик маълумотлар мавжуд. Ўйлайманки, ундан кейин ўтган салкам беш йиллик давр ичида жиддий ...\nЖамиятSeptember 24 2017, 04:09\nҚозоғистон жанубидаги ўзбекларга мамлакат ...\nҚозоғистон жанубидаги Туркистон вилоятида яшовчи этник ўзбекларга мамлакат шимолига кўчиб ўтиш таклиф қилинди. Ҳукмрон Nur Otan партияси вилоят бўлими раисининг биринчи ...\nЖамиятSeptember 17 2019, 10:09\nМосквада ўзбекистонлик сартарош куппа-кундуз куни ...\nЎзбекистонлик 24 яшар сартарош Достон Адеханов 13 октябрь куни Подмосковьеда ўз мижози томонидан ўлдирилди. Россия маҳаллий нашрларининг хабар беришича, сочи ёмон олинганини ...\nВидеоOctober 15 2017, 03:10


Нефтегазга 4 йилда 30 миллиард доллар - BBC News O'zbek\nНефтегазга 4 йилда 30 миллиард доллар\nФото муаллифлик ҳуқуқи ung.uz\nЎзбекистон нефть ва газ соҳасига 2021 йилгача 30 миллиард 400 миллион АҚШ долларига тенг маблағ йўналтирмоқчи.\nБу ҳақда "Ўзбекнефтегаз" компанияси тарқатган материалларда маълум қилинган.\n"Ўзбекнефтегаз" ўз режалари билан Тошкентда иш бошлаган Global Oil&Gas Uzbekistan-2017 халқаро кўргазмасида ўртоқлашган.\nПрезидент Мирзиёев фармони билан Ўзбекистон нефть ва газ соҳасини такомиллаштиришга қаратилган дастур қабул қилинган, 2016-2021 йилларга мўлжалланган дастурда нефть ва газ ишлаб чиқаришни кўпайтириш кўзланмоқда.\nЎзбек нефть ва газ соҳасини модернизациялаш дастури 74 та лойиҳани ўз ичига олган.\nБу лойиҳалар орасида Сурхондарё вилоятидаги "Мустақилликнинг 25 йиллиги" конидан газ олиш, у ерда Россиянинг "Газпром"и билан ҳамкорликда газ-кимё мажмуасини барпо этиш, Шўртан газ-кимё мажмуасида синтетик суюқ ёқилғи GTL(gas-to-liquids) ишлаб чиқаришни йўлга қўйиш, Шўртан заводининг ишлаб чиқариш қувватини 125 минг тоннадан 500 минг тонна полиэтиленга етказиш, Жиззах Нефтни Қайта ишлаш заводини қуриб битказиш режалари бор.\nImage caption Шўртан газ-кимё мажмуасида янги маҳсулотларни ишлаб чиқаришни йўлга қўйиш ҳам режаланган.\nШўртан газ-кимё мажмуасида яна янги маҳсулотларни ишлаб чиқаришни йўлга қўйиш ҳам режалаштирилган.\n2019 йилгача Шўртан заводига 400 миллион доллардан зиёд сармоя йўналтириш мақсади қилинган.\nБундан ташқари, Қашқадарёда поливинилхлорид, АБС-пластик, синтетик каучук, хушбўй углеводородлар, суперабсорбен каби 15 турдаги янги маҳсулотларни ишлаб чиқариш мўлжалланмоқда.\nЎзбекистон Қозоғистондан Жиззах Нефтни қайта ишлаш заводи учун янги нефть қувури барпо этишни режалаган.\n2 миллиард 200 миллион долларга баҳоланаётган Жиззах заводига Россия нефтини Қозоғистондан қувур орқали етказилади.\nЖиззах Нефтни қайта ишлаш заводи йилига 5 миллион тонна нефть хомашёсини қайта ишлай олади.\nФото муаллифлик ҳуқуқи FACEBOOK/MIRZIYOYEV\nImage caption Жиззах Нефтни қайта ишлаш заводининг тамал тоши Зафаробод туманида қўйилди\nУ ерда бир йилда 700 минг тонна авиация керосини, 3,7 миллион тонна мотор ёқилғиси, 300 тонна бензол, мазут, битум ва бошқа нефть маҳсулотлари ишлаб чиқарилади.\nМай ойи ўртасида Президент Мирзиёевнинг Пекинга сафари мобайнида Ўзбекистон ва Хитой ўртасида 22 миллиард долларлик 105 битим имзоланди.\nБу ҳужжатлар орасида "Ўзбекнефтегаз"га тааллуқли умумий қиймати 5 миллиард долларга баҳоланаётган 10 та шартнома бор.\nБу шартномалардан бири Ўзбек газини Хитойга 3 йил мобайнида сотишни кўзда тутади.\nОммавий ахборот воситалари хабар тарқатишича, "Ўзбекнефтегаз" ширкати раҳбари Алишер Султанов газ миқдори ва баҳоси ҳақида маълумот бермаган.\nМарт ойида Россиянинг "Газпром" ширкатига газ сотиш бўйича ҳам шартнома имзоланганди.\nБу битимга кўра, "Газпром" Ўзбек газини 5 йил давомида сотиб олади, 2017 йили 5 миллиард кубометр газ Россияга йўл олиши хабар қилинган.\nЎзбек нефтегаз соҳасини модернизация қилиш натижасида 2022 йилга бориб қўшимча 53,5 миллиард кубометр газ олиш, 1 миллион 100 минг тонна газ конденсати ва 1 миллион тонна нефть ишлаб чиқариш мақсад қилинган.\nАйни пайтда Ўзбекистоннинг газ захираси тугаб қолиши борасидаги хавотирлар ҳам билдирилаётганига анча бўлди.\nЎзбекистоннинг тасдиқланган газ захираси 1,1 триллион кубометрни ташкил этади, деб кўрилади ва захирасининг кўплиги бўйича дунёдаги 10 та етакчи, МДҲдаги учинчи мамлакат ҳисобланади.\nБританиянинг British Petroleum ширкати ҳар йили дунёдаги газ ишлаб чиқаришга бағишланган ҳисобот эълон қилади ва BP рейтинги бўйича Ўзбекистон 2015 йили 57,7 миллиард кубометр табиий газ олган.\nАгар Ўзбекистон 2022 йилга бориб йилига 111 миллиард кубометр газ олишни бошласа, захираси 10 йилда тугаб қолиши мумкинлиги айтилади.\nЎзбекистон Россия ва Хитойга газ сотади.\nМамлакатнинг янги раҳбарияти нефть ва газдан ташқари қайта тикланадиган энергия манбаларини топиш ва ўзлаштириш амалларини ҳам фаоллаштирган.


Диққат, абитуриентлар! Харьков миллий Юридик университетига имтиҳонсиз қабул бошланди\nЖавоб беришга шошилманг! Тошкентлик Сўғдиёна Мамараимова, Маҳлиё Шамсиева, самарқандлик Шарофиддин Маҳмудов, Равшан Аҳмедов, қашқадарёлик Маҳбуба Камолова, Сухробжон Султонов ҳам аудитория партасидан ўз ўрнини топиб, қизғин ўқиш жараёнига киришиб кетгунга қадар Ярослав Мудрий номидаги Харьков миллий Юридик университетига Имтиҳонсиз кира олишларига ўзлари ҳам ишонмаган бўлсалар керак. Уларнинг ҳаяжони биринчи курсни аъло баҳоларга тугатганларида яна бир бор ортгани аниқ. Мазкур олий таълим муассасасида эса улар каби 100 дан ортиқ ўзбекистонлик талабалар таҳсил олмоқда. Улар 8 йилдан буён Тошкент-Киев ўртасида таълим борасида алоқаларни боғлаб, мингдан ортиқ ўзбекистонлик йигит-қизларнинг Украинада ўқишларини таъминлаётган “Inside-A” таълим маркази орқали талабалик бахтига муяссар бўлганлар.\nЯрослав Мудрий номидаги Харьков миллий Юридик университети ўқув ишлари бўйича проректори Юрий Барабаш жорий йилнинг май ойида Ўзбекистонга ташриф буюрди ва Тошкент давлат юридик университети билан ҳамкорлик тўғрисида Меморандум имзоланди.\nЎзбекистонда ҳуқуқшунослик ва бошқа кўплаб соҳаларда фаолият юритиб келаётган таниқли шахслар ҳам бир вақтлар Ярослав Мудрий номидаги Харьков миллий Юридик университетини тамомлаганлар. Жумладан, Тошкент вилояти прокурори С.И.Самадов, Қўқон ҳокими М.А.Усмонов, Ўзбекистон Республикаси Олий Суди фахрий судьяси Б.Б.Яхёев, Қорақалпоғистон Республикаси Иқтисодий суди раиси Б.Т.Темирхонов, фуқаролик ишлари бўйича тажрибали судья Н.Р.Ўролова, Тошкент вилояти прокуратураси бўлим бошлиқлари А.Д.Аҳмедов, М.А.Ашурова, Жиззах вилояти прокуратураси бўлим бошлиғи З.С.Худойбердиев ушбу университетни тамомлаб, катта муваффақиятга эришган ҳуқуқшунослардан.\nУкраинада олий таълим олиш истагида бўлган ёшларга ҳужжатларни топширишда кўмаклашиш;\nтаълим учун пул ўтказмаларини амалга ошириш;\nсамолёт чипталари билан таъминлаш;\nталабани ОТМни битиргунга қадар яшаш жойи билан таъминлаш;\nўқув жараёнида келиб чиқиши мумкин бўлган эҳтимолли муаммоларни бартараф этиш.\nТуғилганлик ҳақидаги гувоҳнома нусхаси;\nМанзил: Тошкент шаҳри, Юнусобод тумани, Амир Темур кўчаси, 1-А уй.\nМўлжал: “Шаҳристон” метро бекати, Жиноят ишлари бўйича Юнусобод тумани суди биноси.\nТелефонлар: +99897 7223010, +99897 4223010, +99897 4333010\nПорошенко ўз олдига президент бўлишни мақсад қилмаганини айтди


"Истиқлол"га ҳам футболчилар қўшилишда давом этмоқда\n21 январь, 2021, 21:54\nСобиқ ўйинчилари ҳам қайтяпти.\nПро-лига қатнашчиси - Фарғонанинг “Истиқлол” жамоаси ҳам янги мавсумга тайёргарликни режа асосида давом эттиряпти. Таркибда эса ўзига яраша ўзгаришлар кузатиляпти. Айниқса, “Нефтчи”дан бир қатор ўйинчилар кўчиб ўтишди.\nШунингдек, “Истиқлол”нинг собиқ ўйинчилари ҳам яна қайтмоқда. Жумладан, Мансур Саидов, Дилёр Эрматов, Фарруҳ Турдалиев, Павел Смоляченко, Иқбол Бобохонов, Мўйдин Мамазулумов, Шоҳруҳ Муротов, Элёр Акбаров каби ўйинчилар таклиф этилган.\nБундан ташқари, куни кеча жамоага яна икки нафар ўйинчи қўшилди. Булар – Анвар Ҳожимирзаев ҳамда Даврон Исоқов. Айни пайтда “Истиқлол” Фарғонада бошланадиган “Ҳоким Кубоги” мусобақасига тайёргарлик кўрмоқда.


Тошкент вилоятида “Диққат темир йўл” рейд тадбирида 174 нафар хайдовчига чора кўрилди. » Новости Узбекистана сегодня: nuz.uz\nНовости Узбекистана → ҲОДИСА → Тошкент вилоятида “Диққат темир йўл” рейд тадбирида 174 нафар хайдовчига чора кўрилди.\n25-02-2019 15:44 0 704 Рейтинг0 Чоп этиш\nТошкент вилоятида “Диққат темир йўл” рейд тадбирида 174 нафар хайдовчига чора кўрилди.\n2019 йил 20 февраль куни Тошкент вилоят ҳудудида жойлашган темир йўл кесишмаларида ҳавфсизликни таъминлаш мақсадида темир йўл кесишмаларига яқин жойлашган 12 та корхона, 6 та ташкилот, 21 уқув муассасалари ва 26 маҳаллаларда профилактик суҳбатлар ўтказилиб, темир йўл кесишмасидан ўтиш қоидалари бўйича тушунтиришлар берилди.\nБундан ташқари, 47 та темир йўл кесишмасига 80 та ЙПХ ходимлари бириктирилиб, темир йўл кесишмасидан электропоездларни ўтиш вақтида ҳаракат хавфсизлиги таъминлаш ишлари олиб борилди. Тадбир давомида, биргина 20 феврал кунида темир йўл кесишмасидан ўтиш қоидасини бузган 174 нафар ҳайдовчиларга нисбатан маъмурий баённома расмийлаштирилди.\nШунингдек, темир йўл кесишмаларида ҳавфсизликни комплекс таъминлаш мақсадида Транспортда жамоат ҳавфсизлигини таъминлаш бошқармаси ва тегишли бошқармалар билан ҳамкорликда ишлар ташкил қилинди. Мисол учун “Ўзбкистон темир йўллари” АЖ Харбилаштирилган қўриқлаш бошқармаси билан ҳамкорликда видео кузатув камералари ёрдамида темир йўл кесишмаларидан ўтиш қоидалари бузиб ҳаракатланган транспорт воситалари ҳайдовчиларига нисбатан чоралар кўрилмоқда.\nЖумладан, “Нексия” русумли давлат рақам белгиси 10 C 556 QA бўлган ҳайдовчи ўз ҳаётини хавф остига қўйиб, ўз бошқарувида бўлган, транспорт воситасини бошқариб кетаётиб, ёпиқ турган шлагбаумдан қарама-қарши йўналишга чиқиб ҳаракатланганлиги, қолаверса “Матиз” русумли давлат рақам белгиси 10 С 437 QA бўлган ҳайдовчи ўз ҳаётини хавф остига қўйган ҳолда кесишманинг тақиқловчи қизил чироғига ўз ҳаракатини давом эттирган.\nЎз навбатида, маъмурий баённома расмийлаштирилган 174 нафар ҳайдовчига нисбатан Ўз.Рес. МЖТКнинг 130-моддаси 1-қисмига асосан енг кам иш ҳақининг 3 бараварида яъни 606 минг 190 сўм жами 105 млн. 825 минг 060 сўм миқдорида жарималар белгиланди.Бу борадаги ишлар вилоят ҳудудида давом эттирилмоқда,


ЎзА - Хусусий клиникада сифатли тиббий хизмат\nХусусий клиникада сифатли тиббий хизмат\n10.07.2018 15:45 Чоп этиш версияси\nНавоий вилоятида хусусий тиббиёт муассасалари сони жорий йилнинг ўтган даврида 13 тага кўпайиб, жами 133 тага етди. Уларнинг 124 таси амбулатор ва 9 таси стационар шароитда аҳолига тиббий хизмат кўрсатмоқда.\nНавоий шаҳридаги “Med Expert” клиникаси ҳам аҳолига сифатли тиббий хизмат кўрсатиб келаётган шифо масканларидан. Жорий йилда фаолият бошлаган тиббиёт муассасаси “Ипотекабанк”дан олинган 1 миллиард сўм кредит эвазига мукаммал таъмирланиб, замонавий жиҳозланди. 25 кишининг бандлиги таъминланган шифохонада кундузги стационар ҳам ташкил этилган.\n– Шифохонамизда ҳар бир беморга, аввало, меҳмон сифатида қаралади, - дейди клиника раҳбари Матлуба Эргашева. - Шароитлар ҳам шунга яраша.\nБулар беморни нафақат жисмонан, балки руҳан соғломлаштиришга хизмат қилади.